**Informatīvais ziņojums par kontrolējošo iestāžu kapacitātes izvērtējumu, lai novērstu korupcijas iespējas un nodrošinātu pilnvērtīgu kontroles funkciju veikšanu**

**Satura rādītājs**

[Ievads 3](#_Toc288568828)

[Esošās situācijas raksturojums 16](#_Toc288568829)

[1.Valsts ieņēmumu dienests (VID) 16](#_Toc288568830)

[1.1. VID kontrolējošo funkciju īstenošanā iesaistītie cilvēkresursi un budžets atlīdzībai 16](#_Toc288568831)

[1.2. VID darbību ēnu ekonomikas apkarošanas jomā raksturojošie rezultatīvie rādītāji 19](#_Toc288568832)

[1.3. VID kontroles pasākumu prioritāšu noteikšanas kārtība 19](#_Toc288568833)

[1.4. VID darbības ēnu ekonomikas apkarošanas jomā korupcijas risku novērtējums 20](#_Toc288568834)

[2.Izložu un azartspēļu uzraudzības inspekcija (IAUI) 25](#_Toc288568835)

[2.1. IAUI kontrolējošo funkciju īstenošanā iesaistītie cilvēkresursi un budžets atlīdzībai 25](#_Toc288568836)

[2.2. IAUI darbību ēnu ekonomikas apkarošanas jomā raksturojošie rezultatīvie rādītāji 27](#_Toc288568837)

[2.3. IAUI kontroles pasākumu prioritāšu noteikšanas kārtība 29](#_Toc288568838)

[2.4. IAUI darbības ēnu ekonomikas apkarošanas jomā korupcijas risku novērtējums 29](#_Toc288568839)

[3.Valsts policija (VP) 30](#_Toc288568840)

[3.1. VP kontrolējošo funkciju īstenošanā iesaistītie cilvēkresursi un budžets atlīdzībai 30](#_Toc288568841)

[3.2. VP darbību ēnu ekonomikas apkarošanas jomā raksturojošie rezultatīvie rādītāji 32](#_Toc288568842)

[3.3. VP kontroles pasākumu prioritāšu noteikšanas kārtība 33](#_Toc288568843)

[3.4. VP darbības ēnu ekonomikas apkarošanas jomā korupcijas risku novērtējums 33](#_Toc288568844)

[4.Valsts darba inspekcija (VDI) 34](#_Toc288568845)

[4.1. VDI kontrolējošo funkciju īstenošanā iesaistītie cilvēkresursi un budžets atlīdzībai 34](#_Toc288568846)

[4.2. VDI darbību ēnu ekonomikas apkarošanas jomā raksturojošie rezultatīvie rādītāji 36](#_Toc288568847)

[4.3. VDI kontroles pasākumu prioritāšu noteikšanas kārtība 37](#_Toc288568848)

[4.4. VDI darbības ēnu ekonomikas apkarošanas jomā korupcijas risku novērtējums 38](#_Toc288568849)

[5.Valsts sociālās apdrošināšanas aģentūra (VSAA) 39](#_Toc288568850)

[5.1. VSAA kontrolējošo funkciju īstenošanā iesaistītie cilvēkresursi un budžets atlīdzībai 39](#_Toc288568851)

[5.2. VSAA darbību ēnu ekonomikas apkarošanas jomā raksturojošie rezultatīvie rādītāji 41](#_Toc288568852)

[5.3. VSAA kontroles pasākumu prioritāšu noteikšanas kārtība 42](#_Toc288568853)

[5.4. VSAA darbības ēnu ekonomikas apkarošanas jomā korupcijas risku novērtējums 42](#_Toc288568854)

[6.Autotransporta inspekcija (ATI) 42](#_Toc288568855)

[6.1. ATI kontrolējošo funkciju īstenošanā iesaistītie cilvēkresursi un budžets atlīdzībai 43](#_Toc288568856)

[6.2. ATI darbību ēnu ekonomikas apkarošanas jomā raksturojošie rezultatīvie rādītāji 44](#_Toc288568857)

[6.3. ATI kontroles pasākumu prioritāšu noteikšanas kārtība 45](#_Toc288568858)

[6.4. ATI darbības ēnu ekonomikas apkarošanas jomā korupcijas risku novērtējums 45](#_Toc288568859)

[7.Pārtikas un veterinārais dienests (PVD) 46](#_Toc288568860)

[7.1. PVD kontrolējošo funkciju īstenošanā iesaistītie cilvēkresursi un budžets atlīdzībai 46](#_Toc288568861)

[7.2. PVD darbību ēnu ekonomikas apkarošanas jomā raksturojošie rezultatīvie rādītāji 48](#_Toc288568862)

[7.4. PVD darbības ēnu ekonomikas apkarošanas jomā korupcijas risku novērtējums 51](#_Toc288568863)

[8.Valsts meža dienests (VMD) 52](#_Toc288568864)

[8.1. VMD kontrolējošo funkciju īstenošanā iesaistītie cilvēkresursi un budžets atlīdzībai 53](#_Toc288568865)

[8.2. VMD darbību ēnu ekonomikas apkarošanas jomā raksturojošie rezultatīvie rādītāji 54](#_Toc288568866)

[8.3. VMD kontroles pasākumu prioritāšu noteikšanas kārtība 55](#_Toc288568867)

[8.4. VMD darbības ēnu ekonomikas apkarošanas jomā korupcijas risku novērtējums 56](#_Toc288568868)

[9.Veselības inspekcija (VI) 57](#_Toc288568869)

[9.1. VI kontrolējošo funkciju īstenošanā iesaistītie cilvēkresursi un budžets atlīdzībai 57](#_Toc288568870)

[9.2. VI darbību ēnu ekonomikas apkarošanas jomā raksturojošie rezultatīvie rādītāji 60](#_Toc288568871)

[9.3. VI kontroles pasākumu prioritāšu noteikšanas kārtība 61](#_Toc288568872)

[9.4. VI darbības ēnu ekonomikas apkarošanas jomā korupcijas risku novērtējums 61](#_Toc288568873)

[Iestāžu salīdzinošā analīze un secinājumi 66](#_Toc288568874)

[2.1. Iestāžu cilvēkresursu un darba samaksas līmeņa salīdzinājums 66](#_Toc288568875)

[2.2. Kontrolējošo iestāžu novērtējums par piemēroto sankciju atbilstību 70](#_Toc288568876)

[2.3. Kontroles iestāžu korupcijas risku novērtējums 71](#_Toc288568877)

[Priekšlikumi turpmākai rīcībai 74](#_Toc288568878)

[3.1. Iestāžu iesniegtie priekšlikumi sankciju adekvātuma uzlabošanai 74](#_Toc288568879)

[3.1.1. VID priekšlikumi 74](#_Toc288568880)

[3.1.2. IAUI priekšlikumi 76](#_Toc288568881)

[3.1.3 VP priekšlikumi 76](#_Toc288568882)

[3.1.4. VDI priekšlikumi 76](#_Toc288568883)

[3.1.5. PVD priekšlikums 77](#_Toc288568884)

[3.1.6. VMD priekšlikumi 78](#_Toc288568885)

[3.1.8. ATI priekšlikumi 78](#_Toc288568886)

[3.1.9. VI priekšlikumi 79](#_Toc288568887)

[3.2. Priekšlikumi cilvēkresursu, darba samaksas un kvalifikācijas jomā 80](#_Toc288568888)

[3.3. No ziņojuma izrietošie priekšlikumi un rekomendācijas 84](#_Toc288568889)

# Ievads

Saskaņā ar Ministru kabineta 2010.gada 26.augusta rīkojumu Nr.513 ir apstiprināts Pasākumu plāns ēnu ekonomikas apkarošanai un godīgas konkurences nodrošināšanai 2010.–2013.gadam (turpmāk – ēnu ekonomikas apkarošanas plāns), kura mērķis ir padarīt darbošanos ēnu ekonomikā pēc iespējas neizdevīgāku un darbošanos legālajā ekonomikā pēc iespējas izdevīgāku, atvieglojot pāreju uz legālo ekonomiku un uzlabojot komunikāciju starp publisko pārvaldi un sabiedrību.

 Kā viens no uzdevumiem ēnu ekonomikas samazināšanai un legālās ekonomikas veicināšanai minēts arī saimnieciskās darbības veicēju kontroļu efektivitātes paaugstināšana. Lai veicinātu kontroļu efektivitāti, būtiskākie uzdevumi ietver:

* izvairīšanās no kontrolējošo dienestu pārmērīgas resursu ieguldīšanas mazo uzņēmumu kontrolē;
* administratīvo prasību vienkāršošana;
* nelikumīgu darbību atklāšanas riska palielināšana savienojumā ar sankciju sistēmu, kas rada būtiskus materiālos zaudējumus un ierobežo attiecīgo personu iespējas turpināt neatļautās darbības.

Ēnu ekonomikas apkarošanas plānā secināts, ka nelikumīgu darbību atklāšanas risks palielinās proporcionāli kontrolējošo iestāžu kapacitātei, tāpēc viens no plāna rīcības virzieniem vērsts tieši uz kontrolējošo iestāžu kapacitātes nodrošināšanu. Plānā minēti četri tipiskākie instrumenti, ar kuru palīdzību iespējams celt kontrolējošo iestāžu kapacitāti cīņā ar ēnu ekonomiku, kā arī iezīmēti vairāki pasākumi.

1.Tabula

Ēnu ekonomikas apkarošanas plānā minētie kontrolējošo iestāžu kapacitātes celšanas instrumenti, kā arī atbilstošie neatliekamie pasākumi (īstenojami 2010. un 2011.gadā)

|  |  |  |  |
| --- | --- | --- | --- |
| Piešķirt papildu tiesības | Dot pieeju papildu informācijai | Optimizēt funkcijas un uzdevumus | Optimizēt iestāžu resursus |
| * veikt kontroli pār fizisko personu gūto ienākumu izcelsmi (pēc sākumdeklarēšanās ieviešanas);
* pastiprināt skaidrā naudā veikto darījumu kontroli (skaidrā naudā veikto darījumu deklarēšana pēc noteikta sliekšņa)
* paplašināt nodokļu administrācijas piekļuvi grāmatvedības informācijai (novēršot iespēju nodokļu maksātājam kārtot „dubulto” grāmatvedības uzskaiti)-
* pilnveidot darījumu veikšanas uzraudzību elektroniskās komercijas jomā
 | * iedrošināt ziņošanu, pilnveidot ziņotāja tiesības, garantijas un uzlabot komunikāciju
* izvērtēt iespējas atvieglot piekļuvi atrašanās vietas datiem operatīvās darbības subjektiem un izmeklēšanas iestādēm
* izvērtēt iespējas nodrošināt VID tāda paša apjoma informāciju kā Kontroles dienestam
 | * noteikt pienākumu fiziskajām personām reģistrēties VID kā saimnieciskās darbības veicējām pirms saimnieciskās darbības uzsākšanas (netiks pieļauta izvairīšanās no nodokļu nomaksas un iespēja faktiski pastāvošās darba attiecības noformēt kā uzņēmumu līgumu)
* sakārtot likumdošanu par transfertcenu piemērošanu, mazinot administratīvo slogu un ceļot izpratni par transferta cenu noteikšanas kārtību
* samazināt iespēju reģistrēt „fiktīvus” uzņēmumus, nosakot Uzņēmumu reģistram pienākumu pārbaudīt norādītās juridiskās adreses pamatojumu
* sakārtot nekustamā īpašuma tirgu, novēršot manipulācijas ar nekustamā īpašuma pārdošanas vērtību un izvairīšanos no valsts nodevas samaksas
 |  |

Papildus šiem pasākumiem, ēnu ekonomikas apkarošanas plānā iekļauts uzdevums (Nr.18) Valsts kancelejai sadarbībā ar Finanšu ministriju un citām nozaru ministrijām līdz 2010.gada 1.decembrim izstrādāt „Politikas plānošanas dokumentu par kontrolējošo iestāžu kapacitātes izvērtējumu, ar mērķi **novērst korupcijas iespējas** un nodrošināt pilnvērtīgu kontroles funkciju veikšanu” (turpmāk – izvērtējums). Plānā paredzēto pasākumu rezultātā plānots **panākt uzlabojumu kontrolējošo iestāžu iespējās novērst un atklāt pārkāpumus, kā arī celt darbinieku kvalifikācijas un lojalitātes līmeni.** Ievērojot ēnu ekonomikas apkarošanas plānā jau paredzētos pasākumus un izvērtējuma fokusu, izvērtējumā galvenokārt pievērsta uzmanība šādiem faktoriem:

(a) kontrolējošo iestāžu cilvēkresursu (darba samaksas un kvalifikācijas) analīzei,

(b) korupcijas riskiem saistībā ar ēnu ekonomikas apkarošanas funkciju nodrošināšanu, kā arī

(c) normatīvajos aktos paredzēto sankciju adekvātumam.

Lai uzsāktu izvērtējuma veikšanu, Valsts kanceleja un Finanšu ministrija visām nozaru ministrijām nosūtīja lūgumu izvērtēt visu padotības iestāžu uzdevumus saistībā ar kontroles funkciju īstenošanu ēnu ekonomikas apkarošanai un sniegt priekšlikumus atbilstošo institūciju iekļaušanai kapacitātes izvērtējumā. Balstoties uz nozaru ministriju sniegtajiem priekšlikumiem, izvērtējumā iekļautas zemāk minētās valsts pārvaldes iestādes.

|  |  |  |
| --- | --- | --- |
| **Ministrija** | **Institūcija (saīsinājums)** | **Funkcijas un uzdevumi, kuras institūcija veic ēnu ekonomikas apkarošanas ietvaros**  |
| FM | Valsts ieņēmumu dienests (VID)  | Ēnu ekonomikas apkarošanas kontekstā VID nodrošina valsts ieņēmumu administrēšanu, muitas politikas īstenošanu, akcīzes preču aprites organizēšanu, kā arī nodrošina likumpārkāpumu atklāšanu valsts ieņēmumu jomā, bet Muitas kriminālpārvalde nodrošina administratīvi un krimināli sodāmu likumpārkāpumu atklāšanu un novēršanu muitas lietu jomā. **Kontroles darbību veikšana pamatā tiek īstenota šādos veidos:**- Nodokļu maksātāja iesniegto dokumentu un paskaidrojumu izvērtēšana atbilstoši normatīvo aktu prasībām;- Nodokļu maksātāju pārskatos un deklarācijās sniegto datu pareizības izvērtēšana atbilstoši VID rīcībā esošajai informācijai;- Nodokļu audits;- Datu atbilstības pārbaude; - Tematiskā pārbaude;- Padziļinātā pārbaude;- Apsekošana;- Novērošana;- Fiziskā kontrole. Lai īstenotu savas funkcijas, tai skaitā ēnu ekonomikas apkarošanas jomā, konstatējot neatbilstības un normatīvo aktu pārkāpumus, **VID dotas tiesības pieņemt šādus lēmumus un / vai piemērot šādas sankcijas:*** atteikt vai aizkavēt pārmaksāto nodokļu atmaksu;
* izslēgt no ar PVN apliekamo personu reģistra;
* atteikt, apturēt vai anulēt atļaujas, izziņas, licences, kuras izsniedz VID;
* aprēķināt nodokļu maksājumus, nokavējuma un soda naudu bez ierobežojumiem (piemēram, 2010.gadā nodokļu auditos lielākā papildus aprēķinātā summa vienam nodokļu maksātājam – Ls 5,7 milj.);
* brīdināt normatīvo aktu pārkāpēju (vai tā struktūrvienības) par saimnieciskās darbības apturēšanu vai apturēt to;
* piemērot administratīvo sodu fiziskajām un juridiskajām personām no LVL 1 līdz pat LVL 10 000;
* samazināt uzņēmumu ienākuma deklarācijās uzrādītos juridisko personu zaudējumus;
* neatzīt papildu deklarācijās uzrādītos fizisko personu skaidrās naudas uzkrājumus;
* ierosināt kriminālprocesus;
* ierosināt atsaukt nodokļu maksātājam izsniegtās atļaujas (licences) veikt komercdarbību;
* izdarīt prasības nodrošinājuma atzīmes (aizlieguma vai ķīlas) zemesgrāmatā, kuģu reģistrā, transportlīdzekļu reģistrā un citos īpašumu reģistros;
* apķīlāt parādniekam piederošās mantas;
* aizliegt parādniekam veikt noteiktas darbības, kas vērstas uz izvairīšanos no nodokļu maksāšanas;
* apturēt norēķinu kontus bankā;
* savas kompetences ietvaros uzsākt kriminālprocesus un veikt pirmstiesas izmeklēšanu.
 |
| FM | Izložu un azartspēļu uzraudzības inspekcija (IAUI) | IAUI nodrošina izložu un azartspēļu likumības uzraudzību, pārliecinoties, lai azartspēļu un loteriju organizētāji atbilst likumā noteiktajām prasībām, tai skaitā, ka tiem ir pietiekami finanšu līdzekļi, kuru izcelsme ir nosakāma.Saskaņā ar MK 25.03.2004 noteikumiem nr.176 „Izložu un azartspēļu uzraudzības inspekcijas nolikums” inspekcijas tieša funkcija nav kontrolēt ēnu ekonomikas vai jebkādus citu finanšu pārkāpumus azartspēļu jomā. Tomēr ņemot vērā straujo nelegālo interneta azartspēļu izplatību, azartspēles ir iekļautas ēnu ekonomikas apkarošanas plānā, tādējādi radot nepieciešamību veikt papildus specifiskus finanšu un tehnoloģiskus kontroles pasākumus, lai novērstu nekontrolējamu finansu līdzekļu apgrozījumu interaktīvajā vidē. **Kontroles darbību veikšana pamatā tiek īstenota šādos veidos:*** azartspēļu un izložu vietas pārbaude;
* azartspēļu iekārtu un programmatūras atbilstības pārbaude;
* dalība preču un pakalpojumu loteriju izlozēs;
* dalība kazino inkasācijas procesā;
* informācijas pārbaude (interneta monitorings);

Lai īstenotu savas funkcijas, tai skaitā ēnu ekonomikas apkarošanas jomā, **IAUI dotas tiesības piemērot šādas sankcijas**:* piemērot administratīvo sodu (līdz LVL 250 fiziskām personām un LVL 1000 juridiskām personām);
* apturēt nelikumīgas darbības;
* uzdot par pienākumu novērst nepilnības;
* nosūtīt materiālus VP kriminālprocesa ierosināšanai vai nodot materiālus izskatīšanai tiesā.

Atbilstoši Ēnu ekonomikas apkarošanas pasākumu plānā noteiktajam, nākotnē tiks izstrādāta kārtība, kādā inspekcijai būs tiesības dot rīkojumu interneta pakalpojumu sniedzējiem veikt nelicencētu azartspēļu rīkotāju interneta protokolu un domēnu vārdu bloķēšanu. Papildus tam, inspekcijai būs tiesības sniegt informāciju FKTK par nelegāliem interneta azartspēļu organizētājiem, kura aizliedz veikt maksājumus uz nelicencētu azartspēļu organizētāju kontiem. |
| IeM | Valsts policija (VP) | Valsts policija saistībā ar ēnu ekonomikas apkarošanu fiksē un izmeklē noziedzīgus nodarījumus :- tautsaimniecības sfērā (KL 190-223.pants), t.sk. ar noziedzīgi iegūtu līdzekļu legalizēšanu, naudas viltošanu, tirdzniecības noteikumu pārkāpšanu, nelikumīgu uzņēmējdarbību, nelikumīgu alkoholisko dzērienu apriti saistītos noziedzīgus nodarījumus;- valsts institūciju dienestā (KL 316-330.pants), t.sk. ar korupciju un dienesta stāvokļa ļaunprātīgu izmantošanu saistītos noziedzīgus nodarījumus;- par nelikumīgām darbībām ar autortiesībām un blakus tiesībām (KL 148.-149.pants);- saistībā ar patvaļīgu zvejošanu un nelikumīgām medībām (KL-110.-112.pants);- par pornogrāfiska vai erotiska rakstura materiālu ievešanas, izgatavošanas un izplatīšanas noteikumu pārkāpšanu (KL 166.pants);- saistībā ar dokumentu viltošanu (KL 265., 275.pants);- par personas nodarbināšanas noteikumu pārkāpšanu (KL 280.pants);- par noziedzīgā kārtā iegūtas mantas iegādāšanos un realizēšanu (KL 314.pants) u.c..Valsts policija saistībā ar ēnu ekonomikas apkarošanu pieņem lēmumus par administratīvajiem pārkāpumiem, kas saistīti ar:- tirdzniecības noteikumu pārkāpšanu (LAPK 155., 155.4 pants);- naftas produktu iezīmēšanas (marķēšanas) un iezīmēto (marķēto) naftas produktu aprites noteikumu pārkāpšanu (LAPK 159.4 pants);- tabakas izstrādājumu realizācijas noteikumu pārkāpšanu (LAPK 166.20 pants);- akcīzes nodokli apliekamo preču aprites noteikumu pārkāpšanu (169.3 pants);- nelikumīgu alkoholisko dzērienu apriti (LAPK 170.1, 170.2, 170.3 pants);- ieroču, munīcijas, speciālo līdzekļu un pirotehnisko izstrādājumu aprites kārtības un komerciālās aprites noteikumu pārkāpšanu (LAPK 181., 183.pants);- autortiesību un blakustiesību objektu nelikumīgu izmantošanu (LAPK 204.6 pants) u.c.. Tāpat Valsts policija saistībā ar ēnu ekonomikas apkarošanu sastāda administratīvo pārkāpumu protokolus, kurus pēc tam nosūta lēmumu pieņemšanai atbilstoši piekritībai, par šādiem administratīvajiem pārkāpumiem:- medību, zvejas un makšķerēšanas noteikumu pārkāpšana (LAPK 80.pants);- preču uzskaites, preču pavadzīmju un pavaddokumentu aprites kārtības neievērošana (LAPK 155.1 pants);.- kases operāciju uzskaites kārtības neievērošana (LAPK 155.2 pants);- maksājumu reģistrēšanas elektronisko ierīču un iekārtu lietošanas kārtības pārkāpumiem, kas saistīti ar noteiktās norēķinu kārtības neievērošanu (LAPK 156.1, 156.2, 156.3 pants);- komercdarbība bez reģistrēšanas vai bez speciālās atļaujas (licences), izziņas vai atļaujas un komercdarbības veikšana, pārkāpjot speciālajā atļaujā (licencē), izziņā vai atļaujā minētos nosacījumus (LAPK 166.2 pants);- preču (pakalpojumu) zīmes izmantošanas noteikumu pārkāpšana (LAPK 166.17 pants).Valsts policija atbilstoši izvirzītajām prioritātēm īsteno resoriskās darbības pasākumus, kas izpaužas Policijas resoriskajās pārbaudēs, reidos u.tml.. Šo darbību vai personas iesnieguma rezultātā, fiksējot likumpārkāpumu, tiek uzsākta vai nu administratīvā pārkāpuma lietvedība vai kriminālprocess. Turklāt Valsts policija atbilstoši likumā „Par policiju” noteiktajam ir arī operatīvās darbības subjekts, attiecīgi, noziedzīgu nodarījumu novēršanai un atklāšanai, t.sk. tautsaimniecības sfērā, tā īsteno Operatīvās darbības likumā noteiktos operatīvās darbības pasākumus, kā arī īsteno slepeno sadarbību. Operatīvās darbības organizācija, metodika un taktika ir valsts noslēpums.Ēnu ekonomikas apkarošanas kontekstā VP var piemērot šādus administratīvos sodus:- izteikt brīdinājumu;- uzlikt naudas sodu;- konfiscēt administratīvā pārkāpuma priekšmetu vai izdarīšanas rīku.Tāpat administratīvā pārkāpuma lietvedības nodrošināšanai Valsts policijai ir tiesības aizturēt administratīvo pārkāpumu izdarījušo personu, izņemt mantas un dokumentus un veikt citus LAPK paredzētos pasākumus.Savukārt, kriminālprocesa ietvaros Valsts policija ir tiesīga:- aizturēt personu, piemērot noteiktas nodarbošanās aizliegumu, kā arī piemērot citus procesuālos piespiedu līdzekļus;- izņemt ar kriminālprocesu saistītus priekšmetus un dokumentus un īstenot citas izmeklēšanas darbības;- ierosināt uzlikt arestu aizdomās turētā mantai. |
| IeM | Autotransporta inspekcija [[1]](#footnote-1)(ATI) | ATI veic nelegālo pasažieru pārvadājumu apkarošanu, nodrošinot iekšzemes pasažieru pārvadājumu kontroli.**Kontroles darbību veikšana pamatā tiek īstenota**, izmantojot autopārvadājumu kontroli uz ceļa. **Par konstatētajiem pārkāpumiem** tiek sastādīti administratīvo pārkāpumu protokoli, piemērojot naudas sodus līdz pat LVL 5000. |
| LM | Valsts darba inspekcija (VDI) | Saskaņā ar normatīvajiem aktiem VDI veic nereģistrētās un nelegālās nodarbinātības novēršanu un apkarošanu.Ēnu ekonomikas apkarošanas kontekstā VDI **veic uzņēmumu pārbaudes** ar mērķi atklāt gadījumus, kad darbinieks tiek nodarbināts bez rakstveida darba līguma. Par pārkāpumiem saistībā ar nereģistrēto nodarbinātību (par darba līguma nenoslēgšanu rakstveida formā) VDI **dotas tiesības uzlikt naudas sodu** darba devējam (fiziskajai personai vai amatpersonai no LVL 100 – 350, juridiskajai personai no LVL 750 – 5000), bet, ja iepriekš minētie pārkāpumi izdarīti atkārtoti gada laikā, tad uzlikt naudas sodu darba devējam — fiziskajai personai vai amatpersonai LVL 400 – 500, juridiskajai personai no LVL 5000 – 10 000. |
| LM | Valsts sociālās apdrošināšanas aģentūra (VSAA) | Ēnu ekonomikas apkarošanas kontekstā VSAA veic sociāli apdrošināto personu un sociālās apdrošināšanas iemaksu reģistrāciju un uzskaiti, kā arī apstiprina darba devēju un personu, kuras Latvijas darba devēji nosūta darbā uz citām ES/EEZ dalībvalstīm, tiesības sociālās apdrošināšanas iemaksas veikt nosūtītājā valstī (saskaņā ar ES regulām 883/2004 un 987/2009).**Kontroles darbību veikšana pamatā tiek īstenota,** balstoties uz darba devēju iesniegumu izskatīšanu. Pārbaudes pamatā ir uzņēmuma Latvijas teritorijā veiktās saimnieciskās darbības un citā ES dalībvalstī veiktās saimnieciskās darbības apjoma salīdzinājums, lai noteiktu, vai nozīmīgākā uzņēmuma darbības daļa norit Latvijā. Pārbaudāmā informācija ir, piemēram, Latvijas uzņēmuma reģistrācijas un faktiskā atrašanās vieta, apgrozījuma apjoms katrā attiecīgajā dalībvalstī, vieta, kur ar klientiem tiek slēgta lielākā daļa līgumu, tiesību akti, ko uzņēmums piemēro līgumattiecībās ar klientiem un citi rādītāji.Lai izpildītu kontroles funkciju ēnu ekonomikas apkarošanas kontekstā, VSAA **dotas tiesības piemērot sankciju -** atteikumu izsniegt minēto sertifikātu vai jau izsniegta sertifikāta anulēšana. |
| ZM | Pārtikas un veterinārais dienests (PVD) | PVD funkcijās ietilpst pārtikas aprites kontrole, dzīvnieku veselības un labturības kontrole un sanitārā robežkontrole.**Lai izpildītu kontroles funkciju ēnu ekonomikas apkarošanas kontekstā pārtikas aprites** jomā, PVD:* kontrolē pārtikas produktu izsekojamību;
* veic dokumentu pārbaudi;
* veic fizisko pārbaudi (uz vietas vai nosūta paraugus laboratorijai);
* veic objektu inspekciju.

Lai īstenotu savas funkcijas, tai skaitā ēnu ekonomikas apkarošanas jomā, konstatējot neatbilstības un normatīvo aktu pārkāpumus, **PVD dotas tiesības piemērot šādas sankcijas:*** pārtikas produktu izplatīšanas apturēšana;
* pārtikas produktu izņemšana no apgrozības (gadījumu skaits);
* rīkojums neatbilstību novēršanai;
* naudas sodu (pārtikas jomā) uzlikšana (vidējais piemērotais lielums 2009.gadā - 66 LVL, 2008.gadā – 78 LVL) (Vidēji LAPK sankcijas ir noteiktas fiziskām personām no Ls 5-250, juridiskām – no Ls 10-500);
* pārtikas uzņēmumu darbības apturēšana;
* uzņēmuma reģistrācijas atteikšana;
* aizliegums pārvietot dzīvniekus;
* lēmums pakļaut dzīvniekus piespiedu nokaušanai;
* lēmums veikt piespiedu dezinfekcijas vai deratizācijas pasākumus;
 |
| ZM | Valsts meža dienests (VMD) | VMD uzrauga meža apsaimniekošanu, izmantošanu un medības reglamentējošo normatīvo aktu ievērošanu, novēršot un apkarojot minēto jomu normatīvo aktu pārkāpumus.VMD tam deleģēto meža apsaimniekošanu un izmantošanu reglamentējošo normatīvo aktu ievērošanas uzraudzības un kontroles funkciju veic, īstenojot administratīvo procesu. Tāpat VMD iesaistās kriminālprocesā, pārstāvot valsts intereses kriminālatbildības piemērošanā par pārkāpumiem ar augstāku sabiedrisko bīstamību, savukārt, meža un medību resursiem nodarītais zaudējums tiek piedzīts civilprocesa ietvaros, vēršoties ar attiecīgu prasības pieteikumu pret pārkāpēju. **Lai izpildītu kontroles funkciju** ēnu ekonomikas apkarošanas kontekstā, VMD:* izsniedz atļaujas un veic pārbaudes par meža apsaimniekošanu un izmantošanu reglamentējošo normatīvo aktu ievērošanu;
* apkopo un izvērtē meža inventarizācijas datus, uztur Meža valsts reģistru;
* organizē reidus medību norises likumības pārbaudei
* sauc pārkāpējus pie tiesiskās atbildības, t.sk., piedzen nodarītos zaudējumus;
* uztur un aktualizē Meža valsts reģistru, kurā īpašumu griezumā tiek uzturēti dati par saimnieciskajai darbībai pieejamajiem koksnes resursiem, kā arī par plānotajiem un faktiski veiktajiem saimnieciskās darbības apjomiem*.* Šādi organizēti dati un šo datu apmaiņa ar Valsts ieņēmumu dienestu ievērojami palielina nelikumīgu darbību atklāšanas iespējamību.

Lai īstenotu savas funkcijas, tai skaitā ēnu ekonomikas apkarošanas jomā, **VMD dotas tiesības piemērot šādas sankcijas:*** uzlikt naudas sodu robežās līdz LVL 2000;
* atņemt medīšanas) tiesības;
* konfiscēt pārkāpuma izdarīšanas rīkus un pārkāpuma priekšmetus, kā arī medību produkciju.
 |
| VesM | Veselības inspekcija (VI) | VI funkcijās, ēnu ekonomikas apkarošanas kontekstā ietilpst sekojošās uzraudzības un kontroles funkcijas:1. Ārstniecības iestādēs - veselības aprūpes kvalitātes, pakalpojumu pieejamības un valsts budžeta līdzekļu izlietojuma uzraudzība un kontrole.
2. Farmaceitiskās darbības uzņēmumu un zāļu aprites kontrole un zāļu cenu veidošanas noteikumu ievērošanas kontrole.
3. Ķīmisko vielu un ķīmisko maisījumu, t.sk. biocīdu un mazgāšanas tīrīšanas līdzekļu, kosmētikas līdzekļu tirgus uzraudzība, kā arī medicīnisko ierīču tirgus izplatīšanas un lietošanas (ekspluatācijas) kontrole.

Uzraudzības un kontroles process tiek organizēts divos veidos - gan pārbaudot iestādes uz vietas (plānveida kontroles, kontroles sūdzību, iesniegumu izskatīšanai, kontroles citu iemeslu gadījumos (saņemot informāciju vai to iegūstot no datu bāzēm), priekšlikumu izpildes kontroles, tematiskās kontroles), gan veicot pārbaudes neklātienē. Klātienē kontroles tiek veiktas objektos un institūcijās (t.sk. ārstniecības iestādēs), kur tiek pārbaudīta objekta, produkta, darbības, dokumentācijas vai citu noteikto prasību atbilstība normatīviem aktiem. Uzraudzība neklātienē norit ar darbu dažādās informācijas sistēmās, reģistros, kā arī analizējot datus un informāciju.   Konstatējot neatbilstības normatīvo aktu prasībām, Veselības inspekcijai ir tiesības: 1. Piemērot administratīvos sodus fiziskajām un juridiskajām personām.
2. Aizliegt vai apturēt nedrošu produktu un zāļu izplatīšanu, vai veikt to izņemšanu no tirgus.
3. Uzlikt iestādēm pienākumu pacientiem atgriezt naudu, veikt ieturējumus, piemērot līgumsodus.
4. Par normatīvo aktu prasību neievērošanu apturēt objektu/subjektu darbību likumā noteiktā kārtībā.
5. Uzdot fiziskām un juridiskām personām noteiktā termiņā izbeigt, novērst un turpmākajā darbībā nepieļaut konstatētos normatīvo aktu prasību pārkāpumus.
6. Veikt kontrolpirkumus.
7. Noziedzīgu nodarījumu konstatēšanas gadījumā, nodot materiālus tiesībsargājošām iestādēm.
8. Ierosināt apturēt vai anulēt speciālās atļaujas (licences) un profesionālās darbības sertifikātus, ja konstatēti pārkāpumi.
 |

# Esošās situācijas raksturojums

## 1.Valsts ieņēmumu dienests (VID)

VID ir garants sekmīgai valsts nodokļu, nodevu un citu valsts noteikto obligāto maksājumu iekasēšanai Latvijas Republikas teritorijā, nodokļu, nodevu un citu obligātos maksājumu iekasēšanai Eiropas Savienības budžetam, kā arī muitas politikas īstenošanai, kas ir pamats valsts attīstībai, fiskālo interešu un sabiedrības aizsardzībai.

Lai saglabātu VID funkciju efektīvu un kvalitatīvu izpildi, optimāli līdzsvarojot klientu apkalpošanas, kontroles un atbalsta funkcijas, ir nepieciešama atbilstoša cilvēkresursu kapacitāte.

### VID kontrolējošo funkciju īstenošanā iesaistītie cilvēkresursi un budžets atlīdzībai

Analizējot VID budžetu, secināms, ka iestādes budžets ir samazinājies katru gadu kopš 2007.gada, un absolūtos skaitļos, salīdzinot 2010.gadu ar 2007.gadu, VID budžets kopā ir samazināts par 38,5 milj. latu.

Analizējot atlīdzībai paredzēto finansējumu no kopējā VID budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir būtiski samazināts un, salīdzinot 2010.gadu ar 2007.gadu, secināms, ka atlīdzībai paredzētais finansējums ir par 16,2 milj. latu mazāks. Analizējot atlīdzībai paredzētos izdevumus amatpersonām, kuras ir tieši saistītas ar ēnu ekonomikas apkarošanas funkcijām, secināms, ka atlīdzībai paredzētais izdevumu apjoms ir samazinājies par 16,1 milj. latu, 2010.gadā sastādot 14,7 miljonus latu, kas veido 21,8% no kopējiem VID izdevumiem un 43,0% no atlīdzībai paredzētajiem izdevumiem. 2010.gadā atlīdzības īpatsvars kopējos VID budžeta resursos sastādīja 50,7%.



Analizējot VID amata vietas laika posmā kopš 2007.gada līdz 2010.gada 1.oktobrim, secināms, ka kopējais amata vietu skaits samazinājies par 1135 amata vietām (2010.gada 1.oktobrī kopumā ir 4500 amata vietas), tai skaitā, faktiski strādājošo skaits ir samazinājies par 931 darbinieku (2010.gada 1.oktobrī kopumā ir 4167 darbinieki).

Izvērtējot darbiniekus, kas ir saistīti ar kontroles funkcijas izpildi, secināms, ka darbinieku skaits laika posmā kopš 2007.gada, kad šajā jomā nodarbināti bija 3258 darbinieki, līdz 2010.gada 1.oktobrim (šajā jomā nodarbināti 2686 darbinieki), ir samazinājies par 572 darbiniekiem.



Analizējot datus no personāla mainības viedokļa, secināms, ka, samazinoties darbinieku skaitam, personāla mainības koeficients ir strauji sarucis (par 24 procenta punktiem) un, atbilstoši VID informācijai, 2010.gadā tas sastādīja 10%.

Personāla mainība

|  |  |  |  |  |  |
| --- | --- | --- | --- | --- | --- |
| Gads | Pieņemtie darbinieki | Atbrīvotie darbinieki | Darbinieku skaits gada sākumā | Darbinieku skaits gada beigās | **Personāla mainība** |
| 2007 | 859 | 843 | 4973 | 5029 | **34%** |
| 2008 | 780 | 673 | 5029 | 5074 | **29%** |
| 2009 | 66 | 689 | 5074 | 4461 | **16%** |
| 2010 (uz 01.10.10.) | 74 | 371 | 4461 | 4169 | **10%** |

### 1.2. VID darbību ēnu ekonomikas apkarošanas jomā raksturojošie rezultatīvie rādītāji

|  |  |  |
| --- | --- | --- |
| Rezultatīvie rādītāji | 2009 | 2010 (uz 01.10.10.) |
| Kontroles pasākumu juridiskajām personām skaita īpatsvars no kopējā juridisko personu skaita (%) | 11% | 5% |
| Kontroles pasākumu rezultativitāte (%) |  |  |
| * nodokļu auditi, kurus veica nodokļu administrācija
 | 94% | 93% |
| * nodokļu auditi, kurus veica muita
 | 98% | 91% \* |
| * tematiskās pārbaudes
 | 61% | 63% |
| Papildus aprēķinātās summas (t.sk. nokavējuma un soda nauda) un piemērotais naudas sods (Ls tūkst.) |  |  |
| * nodokļu auditos, kurus veica nodokļu administrācija, papildus aprēķinātie maksājumi
 | 138 146,7 | 99 311,2 |
| * muitas auditos, kurus veica muita, papildus aprēķinātie maksājumi
 | 2 764,9 | 589,6 \* |
| * datu atbilstības pārbaudēs aprēķinātie maksājumi
 | 1 010,7 | 13 757,7 |
| * tematiskajās pārbaudēs piemērotie naudas sodi
 | 251,1 | 1 964,1 |
| * akcīzes aprites uzraudzības jomā piemērotie naudas sodi
 | 69,3 | 59,2 |
| Ierosināto kriminālprocesu skaits | 680 | 458 |
| \* informācija par 2010.gada 1.pusgadu |  |  |

### 1.3. VID kontroles pasākumu prioritāšu noteikšanas kārtība

 VID **prioritātes kontrolējošo pasākumu veikšanai tiek noteiktas un pārskatītas katru gadu, balstoties gan uz VID** iekšējiem informācijas avotiem (iepriekš veikto kontroles pasākumu rezultātiem), gan ārējiem informācijas ieguves avotiem (plašsaziņas līdzekļiem, citām valsts un pašvaldību institūciju datu bāzēm, no citu valstu nodokļu administrācijām, no trešajām personām).

 Nodokļu kontroles prioritātes apstiprina VID ģenerāldirektors. Juridisko personu analīzei tiek izmantota datorizēta nodokļu maksātāju riska novērtēšanas sistēma ESKORT, bet fizisko personu analīzē tiek izmantota datorizēta riska novērtēšanas sistēma RASA.

 Akcīzes preču aprites Risku informācijas analīzes sistēma veidota ar mērķi identificēt riskus, kas saistīti ar akcīzes preču apriti Latvijas tirgū. Akcīzes pārvalde nodrošina risku informācijas apkopošanu, veic tās analīzi un sagatavo sarakstu, kurā komersanti diferencēti atbilstoši risku informācijas analīzes rezultātiem: augsta riska komersanti, vidēja riska komersanti, un zema riska komersanti.

 **Muitas pārvaldē riska analīzes procesā prioritātes tiek noteiktas, ņemot vērā arī iespējamā muitas parāda un citu muitas iestāžu administrējamo nodokļu parāda lielumu un iekšējā tirgus aizsardzības pasākumus.**

 VID Muitas kriminālpārvalde prioritārās (augsta riska) muitas kontroles jomas un objektus identificē, veicot izlūkošanu saskaņā ar Izlūkošanas cikla metodi, balstoties gan uz saņemtajiem pieprasījumiem (tajā skaitā no Eiropas Savienības dalībvalstu muitas dienestiem) veikt analīzi specifiskā jomā, gan uz jebkuras personas sniegtu nozīmīgu riska informāciju, gan arī uz pārvaldes Izlūkošanas struktūrvienības amatpersonu patstāvīgi iegūtu riska informāciju.

### 1.4. VID darbības ēnu ekonomikas apkarošanas jomā korupcijas risku novērtējums

Līdz Nodokļu pārvaldes izveidošanai VID teritoriālajās iestādēs administratīvā protokola sagatavošana, izdošana un lēmuma pieņemšana nodokļu administrācijās ir noritējusi atšķirīgi.

Divās nodokļu administrācijās (Rīgas un Vidzemes) minētais process bijis sekojošs:

1. konstatējot administratīvo pārkāpumu par pārskatu savlaicīgu neiesniegšanu vai nesadarbošanos ar VID (LAPK 159.8, 159.9, 166.6 pants), tiek nolemts uzsākt vai neuzsākt administratīvo lietu, lēmuma pieņēmēji 1 – 2 personas;
2. administratīvo pārkāpuma protokolu sagatavo viena persona;
3. pārkāpuma smagumu un soda apmēru izvērtē un sodu nosaka komisija, kas izveidota no 3 personām;
4. lēmuma projektu sagatavo viena persona;
5. lēmumu pieņem viena persona

Ievērojot augstāk minēto, pie administratīvā protokola sastādīšanas tiek iesaistītas 2 – 3 personas, pie izskatīšanas un lēmumu pieņemšanas 3 – 4 personas.

Visās pārējās nodokļu administrācijās (Zemgales, Latgales, Kurzemes) administratīvais pārkāpums nav ticis izskatīts komisijās.

Latgales nodokļu un muitas administrācijā administratīvā protokola sagatavošanā un izdošanā piedalās vidēji 5 – 6 personas, Kurzemes un Zemgales nodokļu un muitas administrācijā 2 – 3 personas.

Lēmumu par izslēgšanu no ar pievienotās vērtības nodokli apliekamo personu reģistra pieņem VID Nodokļu pārvaldes Nodokļu administrēšanas daļas Klientu apkalpošanas centra vadītājs vai vietnieks.

Nodokļu auditi tiek veikti nodokļu auditu darba plānā esošajiem nodokļu maksātājiem, kuru sagatavo Nodokļu kontroles pārvaldes Juridisko personu analīzes daļa vai Nodokļu kontroles pārvaldes Fizisko personu analīzes daļa un apstiprina Nodokļu kontroles pārvaldes direktore. Nodokļu kontroles pārvaldē lēmumu par nodokļu audita veikšanu pieņem VID Nodokļu kontroles pārvaldes direktora vietnieks, kuru pilnvarojis VID ģenerāldirektors. Nodokļu audita pārskatu sastāda un lēmumu par nodokļu audita rezultātiem pieņem nodokļu auditori, kuri veikuši nodokļu auditu. Nodokļu auditu pārsvarā veic divi vai vairāki nodokļu auditori. Lai samazinātu kļūdas, nesankcionētas darbības un risku, ka šādas darbības netiek atklātas, VID Nodokļu kontroles pārvaldes struktūrvienību vadītāji iespēju robežās nodrošina, lai tiktu ievērots amatpersonu rotācijas princips sadalē pa pāriem. Nodokļu audita pārskatu pirms lēmuma pieņemšanas par nodokļu audita rezultātiem apstiprina VID Nodokļu kontroles pārvaldes attiecīgās VID Nodokļu kontroles pārvaldes struktūrvienības vadītājs, kuru struktūrvienības auditori veikuši nodokļu auditu. Turklāt, par katru nodokļu auditu Nodokļu kontroles pārvaldes struktūrvienības vadītājs vai tā vietnieks aizpilda speciāli izstrādātu veidlapu “Audita procesa, audita pārskata un sākotnējā lēmuma par audita rezultātiem novērtēšana”, kurā novērtē audita procesu, audita pārskata un sākotnējā lēmuma projekta kvalitāti. Bez tam, lai Nodokļu kontroles pārvaldes struktūrvienību vadītāji gūtu vispārīgu priekšstatu par audita procesa norisi pie konkrētā nodokļu maksātāja, noslēguma sarunas laikā, pēc tam, kad nodokļu maksātājs ir iepazīstināts ar audita rezultātiem, auditori nodokļu maksātājam izsniedz veidlapu “Audita procesa un auditoru darba novērtējums”, lūdzot sniegt savu vērtējumu. Nodokļu kontroles pārvaldes struktūrvienību vadītāji iesniegto informāciju par padoto auditoru darba novērtējumu pēc saņemšanas apkopo, analizē, t.sk. auditoru griezumā.

Datu atbilstības pārbaužu laikā tiek nosūtīts paziņojums nodokļu maksātājam ar uzaicinājumu 30 dienu laikā no paziņojuma saņemšanas dienas iesniegt VID pievienotās vērtības vai uzņēmumu ienākuma nodokļa deklarācijas precizējumu vai konstatēto neatbilstību pamatotu izskaidrojumu. Paziņojumu paraksta Nodokļu kontroles pārvaldes direktors. Pārkāpumu gadījumā lēmumprojektu par datu atbilstības pārbaužu rezultātiem, nosakot budžetā papildus maksājamo summu, sagatavo nodokļu inspektors, saskaņo to ar nodaļas vadītāju un daļas vadītāju, bet gala lēmumu pieņem VID Nodokļu kontroles pārvaldes direktors.

Tematiskās pārbaudes tiek veiktas tematisko pārbaužu darba plānā esošajiem nodokļu maksātājiem, kuru reizi nedēļā sagatavo Nodokļu kontroles pārvaldes Juridisko personu analīzes daļa un apstiprina Nodokļu kontroles pārvaldes direktores vietniece. Tematiskā pārbaude tiek uzsākta saskaņā ar VID Nodokļu kontroles pārvaldes struktūrvienības vadītāju lēmumu, tematisko pārbaužu veikšanai pārsvarā tiek piesaistīti divi inspektori*.* Tematisko pārbaužu aktu sastāda tematisko pārbaužu veicējs, kas noteiktu pārkāpumu gadījumā sastāda arī administratīvo pārkāpumu protokolu.

VID Nodokļu kontroles pārvaldes struktūrvienību vadītāji iespēju robežās nodrošina, lai tiktu ievērots amatpersonu rotācijas princips sadalē pa pāriem, kā arī konkrētu objektu atkārtotu pārbaudi katru reizi uzdod veikt citām amatpersonām. Pēc tematiskās pārbaudes akta un administratīvā protokola sastādīšanas un saskaņošanas ar struktūrvienības vadītāju, tas tiek virzīts tālāk lēmuma pieņemšanai administratīvajā lietā. Lēmumu par naudas soda uzlikšanu pieņem:

* tematisko pārbaužu veicējs, ja LAPK pants paredz administratīvo sodu līdz Ls 250;
* Juridiskās daļas vadītāja, ja LAPK pants paredz administratīvo sodu virs Ls 250 vai konfiskāciju.

Nodokļu kontroles struktūrvienības vadītājs regulāri vērtē un analizē tematisko pārbaužu veicēju darbu kopumā, t.sk. nodokļu inspektoru darbu.

Apsekošanas vai novērošanas aktu sastāda pārbaužu veicējs, taču soda sankcijas šajās pārbaudēs netiek piemērotas.

Visas VID Akcīzes pārvaldes pārbaudes tiek veiktas pamatojoties uz VID Akcīzes pārvaldes direktora izsniegtu pilnvarojumu. Par kontroles rezultātiem tiek informēts VID Akcīzes pārvaldes direktors, kurš pieņem lēmumu par lietvedības uzsākšanu administratīvā pārkāpuma lietā. Pārkāpumu lietas materiālus izskatīšanai gatavo VID Akcīzes pārvaldes Uzraudzības daļas amatpersonas, kuras arī sastāda administratīvo pārkāpumu protokolus. Uz administratīvā pārkāpuma lietas izskatīšanu tiek uzaicināts pārkāpējs, un administratīvās pārkāpuma lietas izskatīšanā piedalās arī VID Akcīzes pārvaldes Juridiskās daļas viena amatpersona un viena amatpersona no Uzraudzības daļas. Lēmumus administratīvo pārkāpumu lietās pieņem Akcīzes pārvaldes direktors vai direktora vietnieks.

Lēmumus, kas saistīti ar speciālās atļaujas (licence), sertifikāta par patstāvīgās mazās alus darītavas statusa piešķiršanu, atļaujas darbībai ar akcīzes precēm un akcīzes nodokļa vispārējā nodrošinājuma apliecību izsniegšanu, pārreģistrāciju, darbības apturēšanu, darbības atjaunošanu vai anulēšanu, pieņem VID ģenerāldirektora izveidota VID licencēšanas komisija. VID licencēšanas komisija darbojas saskaņā ar VID ģenerāldirektora apstiprinātu reglamentu (26.03.2010. reglaments Nr.1).

VID Muitas pārvaldes muitas kontroles punktu daļas muitas kontroles punktā administratīvo pārkāpumu protokolu var sastādīt jebkura amatpersona, kas konstatē pārkāpumu. Par nepieciešamību uzsākt lietvedību tiek informēts tiešais vadītājs, kas pieņem lēmumu par lietvedības uzsākšanu vai izbeigšanu. Sastādīto protokolu ar lietas materiāliem iesniedz VID Muitas pārvaldes Juridiskajai daļai (VID Muitas pārvaldes Rīgas muitas punktu daļas sastādītos), VID Muitas pārvaldes Latgales muitas kontroles punktu daļas Muitas kontroles organizēšanas nodaļai (VID Muitas pārvaldes Latgales MKP daļas sastādītos), VID Muitas pārvaldes Kurzemes muitas kontroles punktu daļas Muitas kontroles organizēšanas nodaļai (VID Muitas pārvaldes Kurzemes MKP daļas sastādītos). VID Muitas pārvaldes Juridiskās daļas, Latgales muitas kontroles punktu daļas Muitas kontroles organizēšanas nodaļas, Kurzemes muitas kontroles punktu daļas Muitas kontroles organizēšanas nodaļas ierēdņi izskata lietas materiālus un sagatavo lēmuma projektu.

Administratīvā pārkāpuma lietas izskatīšanā piedalās ne mazāk kā trīs attiecīgas Muitas pārvaldes muitas kontroles punktu daļas amatpersonas atkarībā no izskatāmās administratīvā pārkāpuma lietas būtības. Lēmumu administratīvā pārkāpuma lietā pieņem attiecīgi VID Muitas pārvaldes direktora vietnieks, VID Muitas pārvaldes Latgales muitas kontroles punktu daļas vadītājs vai VID Muitas pārvaldes Kurzemes muitas kontroles punktu daļas vadītājs.

VID Muitas kriminālpārvaldē administratīvo pārkāpumu ir tiesīga sastādīt jebkura amatpersona, kas, veicot dienesta pienākumus, konstatē likumpārkāpumu. Administratīvo pārkāpumu protokolu sagatavošanā var būt iesaistītas no divām līdz pat desmit amatpersonām – tas atkarīgs no kontroles pasākuma veida un kontrolējamā objekta specifikas, kā arī administratīvā pārkāpuma protokola sastādīšanā veicamo darbību daudzuma (dažāda apjoma un veida muitas kontroles pasākumi, to ietvaros veikto darbību un konstatējumu reģistrēšana, izņemto preču un transportlīdzekļu nogāde atzītā uzglabāšanas vietā, tajā skaitā – apsardzes nodrošināšana līdz nogādes brīdim).

Risku novērtējums ir integrēts VID korupcijas risku reģistrā.

Nodokļu pārvaldē risku novērtējums notiek, veicot nodokļu administrēšanas pasākumus atbilstoši Nodokļu uzskaites rokasgrāmatā noteiktajam. Tiek identificēti riski katras struktūrvienības veicamajās funkcijās, novērtējot tos un nosakot veicamos pasākumus un to regularitāti riska mazināšanā. Risku novērtēšanā tiek izmantoti iekšējās kontroles pasākumi:

* četru acu princips, izlases veidā attiecīgās struktūrvienības vadītājs veic struktūrvienību ierēdņu darbību kontroli,
* Nodokļu un muitas administrācijas Nodokļu administrēšanas procesu koordinācijas daļas ierēdņi izlases veidā  veic nodaļu amatpersonu veikto darbību kontroli.

Informējam, ka tabulā informācija ir apkopotā par 2010.gada 9 mēnešiem, turklāt ārpus ofisa telpām VID amatpersonas administratīvos sodus neuzliek un administratīvos protokolus nesastāda.

| **VID struktūrvienība** | **Sodu/sankciju skaits kopā** | **t.sk. uzlikti/sagatavoti ārpus ofisa telpām** |
| --- | --- | --- |
| VID Nodokļu pārvalde | 2987 lēmumi administratīvo pārkāpumu lietās | Nav |
| VID Muitas pārvalde | 938 lēmumi administratīvo pārkāpumu lietās | Nav |
| VID Nodokļu kontroles pārvalde | 1363 lēmumi administratīvo pārkāpumu lietās | Nav |
| VID Akcīzes pārvalde | 323 lēmumi administratīvo pārkāpumu lietās | Nav |

## 2.Izložu un azartspēļu uzraudzības inspekcija (IAUI)

Analizējot IAUI budžetu, secināms, ka iestādes budžets ir samazinājies katru gadu kopš 2007.gada, un absolūtos skaitļos, salīdzinot 2010.gadu, IAUI budžets kopā ir samazināts par 372,1 tūkst. latu, jeb 58,2%.

Analizējot atlīdzībai paredzēto finansējumu no kopējā IAUI budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir būtiski samazināts, un, salīdzinot 2010.gadu ar 2007.gadu atlīdzībai paredzētais finansējums ir par 252,9 tūkst latu mazāks. 2010.gadā atlīdzības īpatsvars kopējos IAUI budžeta resursos sastādīja 81,3%.

Neraugoties uz būtisko dotācijas samazinājumu, līdz šim inspekcija turpina veikt visas normatīvajos aktos noteiktās funkcijas un pienākumus. Inspekcijas amatpersonu tiešās darbības rezultātā 2010.gada 10 mēnešos valsts budžetā iekasēta valsts nodeva par marķējuma zīmju izsniegšanu **LVL 431 265** un valsts nodeva par preču un pakalpojumu loteriju organizēšanu **LVL 184 192**.



### 2.1. IAUI kontrolējošo funkciju īstenošanā iesaistītie cilvēkresursi un budžets atlīdzībai

Analizējot IAUI amata vietas, secināms, ka kopējais amatu vietu skaits kopš 2007.gada ir samazinājies par 16 amata vietām jeb 45,7% (kopumā 19 amata vietām uz 2010.gada 1.oktobri), tai skaitā, faktiski strādājošo skaits ir samazinājies par 13 darbiniekiem jeb 41,9% (kopumā 18 darbinieki uz 2010.gada 1.oktobri). Izvērtējot darbiniekus, kas ir saistīti ar kontroles funkcijas izpildi, secināms, ka darbinieku skaits kopš 2007.gada ir samazinājies par 12 darbiniekiem, 2010.gada 1.oktobrī šo funkciju īstenoja 9 darbinieki.

Viena no IAUI galvenajām prioritātēm ir veikt intensīvu inspekcijas darbinieku kvalifikācijas un zināšanu pilnveidošanu, kā arī apmācību, zināšanu papildināšanu profesionālā jomā - jaunāko azartspēļu tehnoloģiju uzraudzības un kontroles īstenošanai.

Šis uzdevums ir tieši saistīts ar normatīvo aktu prasību pastiprināšanos attiecībā uz azartspēļu organizētājiem un tehnisko prasību pastiprināšanos azartspēļu iekārtām. Bet tas nozīmē, ka paaugstinās kvalifikācijas prasības arī inspekcijas darbiniekiem – arī inspektoriem ir jāprot veikt pārbaudes azartspēļu automāta un programmas darbībās, konstatējot iespējamo iedarbību uz tām vai bojājumus.

Diemžēl visas iestādes darbībai nepieciešamās prasmes nevar apgūt Latvijā, jo nav kur un kas apmāca speciālistus azartspēļu iekārtu un programmatūras uzraudzībai. 2009. – 2010.gadā notikuši vairāki semināri un praktiskās apmācības gan Latvijā, uzaicinot ārvalstu ekspertus un konsultantus, gan ārzemēs, apmeklējot ražotāju rūpnīcas un akreditētas laboratorijas.

Tā 2010.gada janvārī Kontroles departamenta amatpersonas apmeklēja Starptautisko jaunāko tehnoloģiju izstādi Londonā, kur bija iespējams klātienē iepazīties ar jaunākajām programmām un automātu darbību, kā arī piedalīties praktiskajos semināros. Aprīlī Kontroles nodaļas inspektori piedalījās Nīderlandes azartspēļu iekārtu testēšanas laboratorijas *GLI* konferencē tieši azartspēļu uzraugiem, par jaunākajām tendencēm nozares tehnoloģijās, kā arī izmantoja iespēju apmeklēt laboratoriju un novērot azartspēļu iekārtu un programmu testēšanas procesu.



Personāla mainība

|  |  |
| --- | --- |
| 2007 | **39 %** |
| 2008 | **12 %** |
| 2009 | **31 %** |
| 2010 | **14 %** |

### 2.2. IAUI darbību ēnu ekonomikas apkarošanas jomā raksturojošie rezultatīvie rādītāji

|  |  |  |
| --- | --- | --- |
| Rādītāja definējums | Skaitliskā vērtība 2009.g | Skaitliskā vērtība 2010.g 6 mēn. |
|  Apturēta nelikumīgā (nelegāla, nelicencēta) darbība (SMS, izlozes, visas interaktīvās izlozes) |  41  |   32 |
|  Kontroles un preventīvie pasākumi (interneta portālu monitorings, informācijas analīze un pārbaudes)  |   735 | 337   |

Izvērtējot IAUI kontroles funkcijas, secināms, ka IAUI sankcijas neaprobežojas tikai ar administratīvo pārkāpumu protokolu sastādīšanu un lēmuma pieņemšanu par noteiktu pārkāpumu izdarīšanu. 2010.gada 9 mēnešos inspekcijas Kontroles departamenta amatpersonas veikušas šādas darbības:

\* veiktas 395 azartspēļu vietu pārbaudes;

\* dalība 219 preču un pakalpojumu loteriju izlozēs;

\* veikta 131 informācijas pārbaude – interneta portālu monitorings;

\* veikti 9 kontroles pasākumi sadarbībā ar citām institūcijām (Valsts policija, VID, VBTAI);

\* noformēti 17 administratīvo pārkāpumu protokoli;

\* apturēta nelikumīga darbība vai novērstas nepilnības 49 gadījumos;

\* pēc IAUI informācijas 5 gadījumos ierosinātas krimināllietas vai materiāli nodoti izskatīšanai tiesā.

Papildus augstākminētajam, Kontroles departamenta amatpersonas, saskaņā ar izstrādātām vadlīnijām veic regulāras pārbaudes, lai izvērtētu, kā azartspēļu organizētāji izpilda Noziedzīgi iegūtu līdzekļu legalizācijas un terorisma finansēšanas novēršanas likuma prasības, kā arī ziņo Kontroles dienestam par neparastiem vai aizdomīgiem darījumiem.

 Ievērojot to, ka azartspēļu joma ES nav harmonizēta, nav iespējams objektīvi salīdzināt azartspēles uzraugošo iestāžu darbību, jo katrā dalībvalstī atkarībā no izvēlētā regulējuma modeļa uzraudzību un kontroli veic atšķirīgas iestādes. Azartspēļu politikas veidošana nodota visdažādākajām ministrijām – Tieslietu, Iekšlietu, Kultūras, Ekonomikas, Finanšu, Reliģisko un baznīcas lietu ministrijai (Norvēģijā), Lauksaimniecības ministrijai (Francijā) u.c. Azartspēļu uzraudzībā iesaistās Nodokļu, muitas departamenti, policijas iestādes, Patērētāju aizsardzības biroji, Finanšu uzraudzības vienības u.c. valsts institūcijas atkarībā no valstī tradicionāliem azartspēļu veidiem, valsts politikas un sociālo problēmu smaguma. Pastāv atsevišķas uzraudzības iestādes dažādiem spēļu veidiem, piem., loterijas, kazino, interneta spēles utt.

Arī soda sankciju apmērs būtiski atšķiras un var sasniegt vairākus simtus tūkstošus eiro, atkarībā no pārkāpuma smaguma un sabiedrībai nodarītā kaitējuma un bīstamības.

Latvijā jebkādas aktivitātes saistībā ar izložu un azartspēļu organizēšanu ir IAUI kompetencē, sākot ar licencēšanu un beidzot ar administratīvā soda piemērošanu.

### 2.3. IAUI kontroles pasākumu prioritāšu noteikšanas kārtība

Veicot pārbaudes azartspēļu organizēšanas vietās, darbs tiek plānots pēc sastādītā darba plāna, tā lai tiktu aptvertas visas azartspēļu organizēšanas vietas Latvijas teritorijā. Atkārtotas pārbaudes veic vietās, kur konstatēti kādi pārkāpumi vai nepilnības. Ārpuskārtas pārbaudes tiek veiktas, ņemot vērā iegūto informāciju (monitorings) internetā, presē, televīzijā, kā arī informāciju no iedzīvotāju iesniegumiem un sūdzībām.

Preču un pakalpojumu loteriju pārbaudes tiek veiktas, ņemot vērā Kontroles departamenta amatpersonu veiktās informācijas analīzes par preču vai pakalpojuma loterijas organizētājiem, un izvērtējot šādus riska kritērijus:

1) cik sen ir dibināts komersants, kas organizē preču vai pakalpojumu loteriju;

2) vai par komersantu, kas organizē preču vai pakalpojumu loteriju ir (nav) sūdzības saistībā ar preču vai pakalpojumu loterijas organizēšanu;

3) monitorings masu saziņas līdzekļos, noskaidrojot loterijas piedāvājumus, pēc tam salīdzinot tos ar IAUI reģistrētu loteriju.

Prioritāri pārbaudes tiek vērstas uz azartspēļu, preču un pakalpojumu loteriju organizēšanu bez izsniegtās licences, atļaujas vai reģistrēšanas IAUI, nepilngadīgo piedalīšanās azartspēlēs, nodokļu vai nodevu nemaksāšana, sabiedrības interešu aizsardzība un godīgas konkurences veicināšana.

### 2.4. IAUI darbības ēnu ekonomikas apkarošanas jomā korupcijas risku novērtējums

Viena administratīvā protokola sagatavošanā un izdošanā parasti tiek iesaistītas divas amatpersonas - kāds no Kontroles departamenta vecākajiem inspektoriem un Kontroles departamenta direktora vietnieks. Kopumā IAUI kontroles funkcijas veic 9 amatpersonas, kuras ir iesaistītas administratīvo protokolu sagatavošanā un izdošanā. Protokolu izskata un lēmumu pieņem inspekcijas priekšnieks vai viņa vietnieks.

% no kopējiem administratīvajiem sodiem (sagatavotajiem protokoliem) amatpersona uzliek/sagatavo ārpus ofisa telpām:

|  |  |
| --- | --- |
| Sodu/sankciju skaits kopā | t.sk. uzlikti/sagatavoti ārpus ofisa telpām |
|  71 |  0 |

Ārpus IAUI biroja telpām administratīvie sodi netiek piemēroti. Ārpus IAUI biroja pārbaudes laikā tiek sastādīts Pārbaudes akts 2 eksemplāros, kura 1 eksemplārs paliek pārbaudes vietā, vienlaikus tiek pieņemts atbildīgās personas paskaidrojums. Administratīvā pārkāpuma protokols tiek sastādīts birojā, uz kurieni papildus paskaidrojumu sniegšanai tiek uzaicināta vainīgā persona vai tās pilnvarota persona.

Saskaņā ar Latvijas Administratīvo pārkāpumu kodeksa 236.8 pantu IAUI vārdā uzlikt administratīvos sodus ir tiesīgs IAUI priekšnieks vai viņa vietnieks.

Administratīvie sodi tiek piemēroti, ņemot vērā LAPK 204.5 un 204.12 pantu, attiecīgi fiziskajām personām soda apmērs ir līdz 200 latiem, juridiskām personām līdz 500 latiem. Par izdarīto pārkāpumu atkārtoti gada laikā, fiziskām personām soda apmērs ir līdz 250 latiem, juridiskām personām līdz 1000 latiem. Vidējais soda apmērs fiziskām personām ir 150 lati, bet juridiskām personām 300 lati.

## 3.Valsts policija (VP)

### 3.1. VP kontrolējošo funkciju īstenošanā iesaistītie cilvēkresursi un budžets atlīdzībai

Analizējot VP budžetu, secināms, ka iestādes budžets 2008.gadā salīdzinājumā ar 2007.gadu ir palielinājies par 17.9 milj. latu, bet turpmākos gadus VP budžets ir būtiski samazināts – 2009.gadā 29,5 milj. latu, 2010.gadā 14,6 milj. latu. Attiecīgi, salīdzinot 2010.gadu ar 2007.gadu, Valsts policijas budžets samazināts par 26,2 milj. latu jeb 28,3%, bet salīdzinot 2010.gadu ar 2008.gadu – budžets samazināts par 44 milj. latu jeb 40%.

Analizējot atlīdzībai paredzēto finansējumu no kopējā VP budžeta, secināms, ka 2008.gadā bija novērojams pieaugums atlīdzībai paredzētajā finansējumā, bet nākamos divus gadus, tas ir būtiski samazināts, attiecīgi 2009.gadā par 23,8 milj. latu, 2010.gadā – 15,4 milj. latu. Līdz ar to, salīdzinot 2010.gadu ar 2007.gadu, atlīdzībai paredzētais finansējums ir par 22,6 milj. latu jeb 31,2% mazāks, bet, salīdzinot 2010.gadu ar 2008.gadu, par 39,2 milj. latu jeb 44% mazāks.



Analizējot VP amata vietas, secināms, ka kopējais amatu vietu skaits kopš 2007.gada ir samazinājies par 1608 amata vietām, līdz 8079 amata vietām 2010.gada 1.oktobrī, tai skaitā faktiski strādājošo skaits ir samazinājies par 1450 darbiniekiem, līdz 7670 darbiniekiem 2010.gada 1.oktobrī. Izvērtējot amatpersonas ar dienesta pakāpi, secināms, ka amatpersonu amata vietu skaits kopš 2007.gada ir samazinājies par 1259 amata vietām, līdz 7435 amata vietām 2010.gada 1.oktobrī, tai skaitā faktiski strādājošo amatpersonu skaits ir samazinājies par 1171 amatpersonu, līdz 7051 amatpersonai 2010.gada 1.oktobrī.



Personāla mainība

|  |  |  |  |  |
| --- | --- | --- | --- | --- |
| Gads | Pieņemtas dienestā | atvaļinātas | Personāla mainības koeficienti(štati/faktiskais) | Samazinājums % salīdzinājumā ar iepriekšējo gadu (štats/faktiskais) |
| 2007.g. | 397 | 427 | K-9,5 / K-10,0 | **----** |
| 2008.g. | 434 | 491 | K-11,0 / K-11,2 | **-3,3% / +0,2%** |
| 2009.g. | 70 | 1214 | K-17,3 / K-18,0 | **-11,9% / -13,7%** |
| 2010.g.1.pusg. | 127 | 282 | K-5,5 / K-5,8 | **+2,8% / - 0,9%** |

### 3.2. VP darbību ēnu ekonomikas apkarošanas jomā raksturojošie rezultatīvie rādītāji

|  |  |  |
| --- | --- | --- |
| Rezultatīvā rādītāja definējums | 2009.g. | 2010.g. 1.pusg. |
| Ierosinātie kriminālprocesi par noziedzīgiem nodarījumiem tautsaimniecībā (Krimināllikuma 190.p.-223.p.) | 2272 | 1138 |
| Sastādīti administratīvo pārkāpumu protokoli par ar akcīzes nodokli apliekamo preču aprites noteikumu pārkāpšanu (LAPK 169.3p.) | 740 | 826 |
| Sastādīti administratīvo pārkāpumu protokoli par nelikumīgu alkoholisko dzērienu apriti (LAPK 170.1p.-170.3p.) | 1166 | 734 |

### 3.3. VP kontroles pasākumu prioritāšu noteikšanas kārtība

VP kompetencē ir plašs uzdevumu un funkciju apjoms, tādēļ noziedzības novēršanas un apkarošanas prioritātes, svarīgākās uzraudzības jomas, un attiecīgas plānotās rīcības tiek noteiktas Kriminālizlūkošanas modeļa īstenošanas[[2]](#footnote-2) gaitā, tādējādi paaugstinot policijas darba efektivitāti atbilstoši pieejamiem resursiem. VP darbība tiek organizēta atbilstoši valsts līmenī noteiktajām kopējām tiesībaizsardzības iestāžu prioritātēm noziedzības apkarošanā, kas ietvertas attīstības plānošanas dokumentos (Nacionālais attīstības plāns, programmas u.c.).

Balstoties uz kriminālizlūkošanas informāciju, VP darbības rezultātu izvērtējumu, konstatētajām problēmjomām, tiek noteiktas Valsts policijas darbības prioritātes iestādes līmenī (centrālā un starptautiskā līmenī), kā arī, ņemot vērā katra reģiona un iecirkņa īpatnības, tiek attiecīgi noteiktas reģionālā un teritoriālā jeb lokālā līmeņa prioritātes noziedzības apkarošanā. Nosakot prioritātes, tiek ierobežots to skaits un veidota to hierarhija, definēti sasniedzamie rezultāti, pasākumu kopums prioritāšu īstenošanā, termiņi, kā arī atbildīgās amatpersonas un struktūrvienības, tādējādi veidojot kontroles stratēģiju.

Prioritāšu īstenošanas gaitu pastāvīgi kontrolē katra līmeņa uzdevumu un koordinācijas grupa, lai pārliecinātos par to īstenošanas efektivitāti un sasniegtajiem rezultātiem, kā arī veic uzdevumu korekciju, ja prioritāšu īstenošanas procesā konstatētas novirzes no plānotā.

### VP darbības ēnu ekonomikas apkarošanas jomā korupcijas risku novērtējums

VP un to amatpersonu kompetence administratīvo pārkāpuma lietu izskatīšanā un sodu piemērošanā ir noteikta LAPK 214.pantā. VP piekritīgajos pantos lēmumus pieņem (sodus piemēro) pārvalžu, biroju, nodaļu priekšnieki un viņu vietnieki, iecirkņu priekšnieki un viņu vietnieki. Policijas iecirkņu vecākie inspektori, inspektori un jaunākie inspektori var piemērot sodus par LAPK 170.1 pantu „Nelikumīgu alkoholisko dzērienu un spirta iegādāšanās”.

Administratīvā pārkāpuma protokola sastādīšana un lēmumu pieņemšana praktiski par visiem ar ēnu ekonomiku saistītajiem administratīvajiem pārkāpumiem ir nošķirta (protokolu sastāda viena amatpersona, bet lēmumu pieņem cita).

Administratīvā pārkāpuma ēnu ekonomikas jomā fiksēšanā parasti piedalās vairākas amatpersonas (kopā veic konkrētā objekta pārbaudi), bet ir iespējams to darīt arī vienpersonīgi. Administratīvā pārkāpuma izdarīšanas vietā ļoti bieži protokols nemaz netiek sastādīts (50%), bet tiek uzsākta administratīvā pārkāpuma lietas lietvedība, izņemti administratīvo pārkāpuma izdarīšanas rīki un veiktas citas darbības administratīvā pārkāpuma fiksēšanai. Turpmāko administratīvā pārkāpuma lietas lietvedību nodrošina viena amatpersona (visbiežāk viena no amatpersonām, kas pati veica administratīvā pārkāpuma fiksēšanu), kas pieprasa veikt dažādas ekspertīzes, pieprasa iesniegt papildus dokumentus utt. un tikai tad jau policijas telpās sastāda administratīvā pārkāpuma protokolu.

Atbilstoši Informācijas centra statistikai, VP amatpersonas par administratīvajiem pārkāpumiem, kas būtu saistāmi ar ēnu ekonomiku, 77,5% gadījumu piemēro naudas sodu līdz 100Ls, 10% gadījumu līdz 200Ls, 12% gadījumu līdz 500Ls, 0,5% gadījumos vairāk par 500Ls. Papildus naudas sodam, 31% gadījumu tiek piemērota arī administratīvā pārkāpuma priekšmeta vai izdarīšanas rīka konfiskācija.

## 4.Valsts darba inspekcija (VDI)

### 4.1. VDI kontrolējošo funkciju īstenošanā iesaistītie cilvēkresursi un budžets atlīdzībai

Analizējot VDI budžetu, secināms, ka iestādes budžets 2008.gadā salīdzinājumā ar 2007.gadu ir palielinājies par 294,6 tūkst. latu, bet turpmākos gadus VDI budžets ir samazināts, jo īpaši 2010.gadā, kad, salīdzinot ar 2007.gadu, kopējais budžets ir samazināts par 898,6 tūkst. latu.

Analizējot atlīdzībai paredzēto finansējumu, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir samazinājies un, salīdzinot 2010.gadu ar 2007.gadu, atlīdzībai paredzētais finansējums ir par 1,0.milj. latu mazāks. Analizējot atlīdzībai paredzētos izdevumus amatpersonām, kuras ir tieši saistītas ar ēnu apkarošanas funkcijām, secināms, ka atlīdzībai paredzētais izdevumu apjoms ir samazinājies par 6,5 tūkst. latu, 2010.gadā sastādot 93,8 tūkst. latu, kas veido 5,2% no kopējiem VDI izdevumiem un 8,0% no atlīdzībai paredzētajiem izdevumiem. 2010.gadā atlīdzības īpatsvars kopējos VDI budžeta izdevumos sastādīja 64,8%.



Personāla mainība:

|  |  |
| --- | --- |
| 2007 | **34%** |
| 2008 | **45%** |
| 2009 | **57%** |
| 2010 | **32%** |

Analizējot VDI amata vietas, secināms, ka kopējais amatu vietu skaits kopš 2007.gada ir samazinājies par 76 amata vietām, līdz 162 amata vietām 2010.gada 1.oktobrī, tai skaitā, faktiski strādājošo skaits ir samazinājies par 62 darbinieku, līdz 158 darbiniekiem 2010.gada 1.oktobrī. Izvērtējot darbiniekus, kas ir saistīti ar kontroles funkcijas izpildi, secināms, ka darbinieku skaits kopš 2007.gada ir samazinājies par 21 darbinieku, tai skaitā darbinieku skaits, kas ir tieši saistīti ar ēnu ekonomikas apkarošanas funkciju, ir palielinājies par 2 darbiniekiem, līdz 25 darbiniekiem 2010.gada 1.oktobrī.



### 4.2. VDI darbību ēnu ekonomikas apkarošanas jomā raksturojošie rezultatīvie rādītāji

|  |  |
| --- | --- |
| Nereģistrētās nodarbinātības mērķapsekojumi | 2772 |
| Konstatētas nereģistrēti nodarbinātas personas | 1152 |
| Konstatēto nereģistrēti nodarbināto skaits, ar kurām darba attiecības tika turpinātas | 260 |
| Konstatēto nereģistrēti nodarbināto skaits, ar kurām darba attiecības netika turpinātas | 892 |
| Konstatēto bezdarbnieku skaits, kuri vienlaicīgi nereģistrēti strādā un saņem bezdarbnieka pabalstu | 166 |
| Konstatēto nereģistrēti nodarbināto bezdarbnieku īpatsvars % pret kopējo konstatēto nereģistrēti nodarbināto skaitu | 13,9 |
| Uzņēmumu skaits, kuros konstatēti „pirmās dienas darba līgumi” | 502 |
| Uzņēmumu skaits, kuros konstatēta nereģistrētā nodarbinātība | 365 |
| Uzņēmumu skaits %, kuros konstatēta nodarbinātība uz „pirmās dienas” darba līgumiem un nereģistrētā nodarbinātība (pret kopējo apsekojumu skaitu) | 31,2 |
| Administratīvā soda apmērs saistībā ar konstatētajiem pārkāpumiem par nodarbināšanu bez rakstveida darba līguma | 297 620,00  |

Plānojot un veicot pārbaudes ēnu ekonomikas apkarošanas kontekstā, VDI savā darbībā ievēro savā darba plānā un 2010.gada 7.aprīļa ar Ministru kabineta rīkojumu Nr.197 apstiprinātā „Pasākumu plāns nereģistrētās nodarbinātības mazināšanai 2010. - 2013.gadam” noteiktos pasākumus. Kā vienu no rādītājiem var minēt, ka VDI noteikts 2010.gadā veikt 3000 apsekojumus augsta nereģistrētās nodarbinātības riska uzņēmumos, kā arī atkārtoti apsekot tos uzņēmumus, kuros pēc VID vai VDI pārbaudēm strauji pieaudzis nodarbināto skaits (5% atkārtoti apsekojumi). Turklāt paredzēts pilnveidot VDI un VID sadarbību, pilnveidot VDI datu bāzi un informācijas sistēmu un veikt citus pasākumus, kas minēti „Pasākumu plānā nereģistrētās nodarbinātības mazināšanai 2010. -2013.gadam”.

Sadarbībai ar citām ēnu ekonomikas apkarošanas institūcijām, VDI var citām institūcijām sniegt sekojoša satura pārskatus:

- informāciju par uzņēmumiem, kuros konstatēta nereģistrētā nodarbinātība;

- informāciju par uzņēmumiem, kuros VDI veiktajās nereģistrētās nodarbinātības mazināšanas pārbaudēs nav konstatējusi pārkāpumus;

- informāciju par personām, kuras nereģistrēti nodarbinātas (atklāto nereģistrēti nodarbināto saraksts);

- informāciju par personām, ar kurām darba līgumi noslēgti, bet ziņas par darbiniekiem nav iesniegtas Valsts ieņēmumu dienestā atbilstoši 2010.gada 7.septembra Ministru kabineta noteikumu Nr. 827 „Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 8.punkta prasībām (ne vēlāk kā vienu dienu, pirms persona uzsāk darbu);

- informāciju par personām, kuras nodarbinātas uz uzņēmuma, brīvprātīgā darba līguma vai cita civiltiesiska līguma pamata.

Aplūkojot citu valstu pieredzi, redzams, ka Lietuvas Valsts darba inspekcija kā rezultatīvos rādītājus 2010.gadā noteikusi veikt no 1800-2000 nereģistrētās nodarbinātības mērķa apsekojumus, konstatējot 62% apmērā nereģistrēti nodarbināto pret apsekojumu skaitu.

### 4.3. VDI kontroles pasākumu prioritāšu noteikšanas kārtība

Nereģistrētās nodarbinātības apsekojumu koordinācijai VDI tiek veidota tāda sistēma, kas ļauj atlasīt paaugstinātas riska informāciju saistībā ar nereģistrēto nodarbinātību, tādējādi sekmējot nereģistrētās nodarbinātības samazināšanu kopumā. Šādas sistēmas mērķis ir centralizēt informācijas par nereģistrēto nodarbinātību apriti, nodrošinot VDI amatpersonas ar risku pārvaldīšanai noderīgu informāciju par konkrētajiem vidēja un augsta riska objektiem. Sistēmas pamatā ir veikt apsekojumus tādos uzņēmumos, kuros analīzes rezultātā konstatēts paaugstināts nereģistrētās nodarbinātības risks. Piemēram, apsekojumi tiek veikti tajos uzņēmumos, kuros ir liels skaits reģistrētu struktūrvienību un maz darbinieku, proti, ar uzņēmumā reģistrētajiem personāla resursiem nevar nodrošināt uzņēmuma saimniecisko darbību.

### 4.4. VDI darbības ēnu ekonomikas apkarošanas jomā korupcijas risku novērtējums

Uz doto brīdi uzņēmuma apsekojumu saistībā ar nereģistrētās nodarbinātības atklāšanu veic vairākas VDI amatpersonas. Par konstatētajiem pārkāpumiem lēmumu pieņem VDI amatpersona, ievērojot iestādes jurista un sava tiešā vadītāja (sektora vadītāja) norādījumus („četru acu” princips). Tomēr jāatzīmē, ka, lai vēl vairāk mazinātu korupcijas risku, VDI tiek izstrādāta ,,Kārtība, kādā notiek administratīvo pārkāpumu lietu izskatīšana Valsts darba inspekcijā", paredzot, ka administratīvo protokolu sagatavo amatpersona, kura veica kontroles pasākumus, savukārt lēmumu pieņem augstākstāvoša amatpersona.

Par pārkāpumiem saistībā ar nereģistrēto nodarbinātību (Par darba līguma nenoslēgšanu rakstveida formā) LAPK 41.panta otrajā daļā paredzēta sekojoša atbildība - uzliek naudas sodu darba devējam — fiziskajai personai vai amatpersonai no simt līdz trīssimt piecdesmit latiem, juridiskajai personai — no septiņsimt piecdesmit līdz piectūkstoš latiem. Savukārt, ja iepriekš minētie pārkāpumi izdarīti atkārtoti gada laikā, tad saskaņā ar LAPK 41.panta piekto daļu tiek uzlikts naudas sods darba devējam — fiziskajai personai vai amatpersonai no četrsimt līdz piecsimt latiem, juridiskajai personai — no piectūkstoš līdz desmittūkstoš latiem.

VDI laika periodā līdz 01.10.2010. kopumā piemērojusi 1105 sodus, t.sk. 410 brīdinājumus, 329 540 latu apmērā (vidēji 474,16 lati).

Par darba līguma nenoslēgšanu rakstveida formā VDI piemērojusi 327 naudas sodus, 254 950 latu apmērā (vidēji 779,66 latu uzņēmumam, kurā konstatēta nereģistrētā nodarbinātība). Visus lēmumus par administratīvo sodu piemērošanu pieņēmušas VDI amatpersonas, kuras atbilst 26.3 saimei.

Cik % no kopējiem administratīvajiem sodiem (sagatavotajiem protokoliem) amatpersona uzliek/sagatavo ārpus ofisa telpām

|  |  |
| --- | --- |
| **Sodu/sankciju skaits kopā** | **t.sk. uzlikti/sagatavoti ārpus ofisa telpām** |
| 1105 | Lēmumi par administratīvā soda uzlikšanu ārpus VDI ofisa telpām netiek piemēroti. VDI sastādījusi 1100 administratīvo pārkāpumu protokolus, kā arī izskatījusi 5 citu valsts iestāžu sagatavotos administratīvo pārkāpumu protokolus. |

## 5.Valsts sociālās apdrošināšanas aģentūra (VSAA)

### 5.1. VSAA kontrolējošo funkciju īstenošanā iesaistītie cilvēkresursi un budžets atlīdzībai

Analizējot VSAA budžetu, secināms, ka iestādes budžets 2008.gadā salīdzinājumā ar 2007.gadu ir palielinājies par 764,9 tūkst. latu, bet turpmākos gadus VSAA budžets ir būtiski samazināts - par 2,9 milj. latu, salīdzinot 2010.gadu ar 2007.gadu. Analizējot atlīdzībai paredzēto finansējumu no kopējā VSAA budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir samazinājies un salīdzinot 2010.gadu ar 2007.gadu atlīdzībai paredzētais finansējums ir par 1,0.milj. latu mazāks.

Analizējot atlīdzībai paredzētos izdevumus amatpersonām, kuras ir tieši saistītas ar ēnu apkarošanas funkcijām, secināms, ka atlīdzībai paredzētais izdevumu apjoms ir samazinājies par 1,7 tūkst. latu, 2010.gadā sastādot 11,8 tūkst. latu, kas 2010.gada deviņos mēnešos veido 0,2% no kopējiem VSAA izdevumiem un 0,3% no atlīdzībai paredzētajiem izdevumiem. 2010.gada 9 mēnešos atlīdzības īpatsvars kopējos VSAA budžeta resursos sastādīja 72,2%.



Analizējot VSAA amata vietas, secināms, ka kopējais amatu vietu skaits kopš 2007.gada ir samazinājies par 261 amata vietu līdz 1011 amata vietām 2010.gada 1.oktobrī, tai skaitā, faktiski strādājošo skaits 2010.gada 1.oktobrī ir 1005 darbinieki. Izvērtējot darbiniekus, kas ir saistīti ar ēnu ekonomikas apkarošanas kontroles funkciju, secināms, ka to skaits ir bijis nemainīgs un šo funkciju ir īstenojuši divi VSAA darbinieki



### 5.2. VSAA darbību ēnu ekonomikas apkarošanas jomā raksturojošie rezultatīvie rādītāji

Saskaņā ar Eiropas Parlamenta un Padomes Regulu (EK) Nr. 883/2004 „Par sociālās nodrošināšanas sistēmu koordinēšanu” (turpmāk – Regula Nr.883/2004) attiecībā uz personu ir piemērojami tās valsts tiesību akti, kuras teritorijā persona ir nodarbināta kā darba ņēmējs vai veic savu darbību kā pašnodarbinātais, tas attiecas arī uz normatīvajiem aktiem, kas nosaka pienākumus attiecībā uz sociālās apdrošināšanas iemaksu veikšanu.

 Atsevišķos gadījumos tiesību normas pieļauj atkāpšanos no šī vispārējā principa. Regulas Nr.883/2004 12.panta 1.punkts nosaka, ka persona, kas kādā dalībvalstī veic darbību nodarbinātas personas statusā tāda darba devēja uzdevumā, kurš parasti tur veic savas darbības, un ko minētais darba devējs ir nosūtījis uz citu dalībvalsti veikt darbu minētā darba devēja uzdevumā, arī turpmāk ir pakļauta pirmās dalībvalsts tiesību aktiem, ja paredzamais minētā darba ilgums nepārsniedz 24 mēnešus un minētā persona nav nosūtīta aizstāt citu personu. Lai apstiprinātu darba devēju un personu, kuras Latvijas darba devēji nosūta darbā uz citām ES/EEZ dalībvalstīm, tiesības nemaksāt sociālās apdrošināšanas iemaksas nodarbinātības dalībvalstī, bet maksāt tās Latvijā, saskaņā ar regulu tiek izsniegts noteikta parauga sertifikāts A1 . Uz EEZ valstīm un Šveici vēl aizvien ir spēkā EK regula Nr.1408/1971 (13.-17.panti), saskaņā ar ko uz minētām valstīm izsniegti E101 sertifikāti. Lai gan valsts sociālās apdrošināšanas obligātās iemaksas saskaņā ar likuma „Par nodokļiem un nodevām” 20.panta 9.punktu administrē Valsts ieņēmumu dienests, tomēr iepriekš minētā sertifikāta izsniegšana ir nodota VSAA kompetencē.

Izsniegto sertifikātu un to sagatavošanā nodarbināto skaits

|  |  |  |  |
| --- | --- | --- | --- |
| 2008.gads | 2009.gads | 2010.gada 9 mēneši | Funkcijas izpildē nodarbināto skaits norādītajos 3 gados  |
| 4116 | 5308 | 4 083 | 2 ierēdņi |

### 5.3. VSAA kontroles pasākumu prioritāšu noteikšanas kārtība

Ir izdots iekšējais normatīvais akts - ieteikumi VSAA ierēdņiem, kuri nodarbināti šīs funkcijas izpildē. Ieteikumos norādīti galvenie rādītāji, pēc kuriem nosakāmas tiesības uz sertifikāta saņemšanu un reģistri vai dokumenti, pēc kuriem tie pārbaudāmi. Ieteikumos akceptēta arī iespēja lēmuma pieņēmējam vadīties no personiskās pieredzes vai vispārzināmiem priekšstatiem par uzņēmumiem, kuri ārpus Latvijas veic ievērojamu saimniecisko darbību (piemēram, Nacionālā opera), un neveikt dokumentāru pārbaudi šajos gadījumos.

Pārbaudes pasākumos augstāka prioritāte noteikta uzņēmumiem, kuri pirmo reizi pieprasa sertifikātu.

### 5.4. VSAA darbības ēnu ekonomikas apkarošanas jomā korupcijas risku novērtējums

VSAA Korupcijas novēršanas plānā (2009-2013) sertifikāta A1/101 izsniegšana ir novērtēta kā darbības joma, kur korupcijas risku iestāšanās ir vērtējama kā samērā augsta, bet riska iestāšanās gadījumā tā ietekme būtu novērtējama kā drīzāk zema. Kā riskus mazinošs pasākums plānā paredzēta funkciju izpildes rotācija, nododot tās izpildi citai VSAA struktūrvienībai, vienlaicīgi izslēdzot klientu tiešos kontaktus ar lēmumu pieņēmējiem, kā arī izglītojoši un informatīvi pasākumi iesaistītajiem ierēdņiem.

## 6.Autotransporta inspekcija (ATI)

### 6.1. ATI kontrolējošo funkciju īstenošanā iesaistītie cilvēkresursi un budžets atlīdzībai

Analizējot ATI budžetu, secināms, ka iestādes budžets ir samazinājies katru gadu kopš 2007.gada, un absolūtos skaitļos, salīdzinot 2007.gadu ar 2010.gadu, ATI budžets kopā ir samazināts par 535,7 tūkst. latu jeb 54,6%. Analizējot atlīdzībai paredzēto finansējumu no kopējā ATI budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir būtiski samazināts un, salīdzinot 2007.gadu ar 2010.gadu atlīdzībai paredzētais finansējums ir par 331,1 tūkst. mazāks.

Analizējot atlīdzībai paredzētos izdevumus amatpersonām, kuras ir tieši saistītas ar kontroles funkcijām secināms, ka atlīdzībai paredzētais izdevumu apjoms ir samazinājies par 268,7 tūkst. latu, 2010.gadā sastādot 189,5 tūkst. latu, kas veido 42,6% no kopējiem ATI izdevumiem un 43,0% no atlīdzībai paredzētajiem izdevumiem. 2010.gadā atlīdzības īpatsvars kopējos ATI budžeta resursos sastādīja 66,1%.



Analizējot ATI amata vietas, secināms, ka kopējais amatu vietu skaits kopš 2007.gada ir samazinājies par 28 amata vietām, līdz 32 amata vietām 2010.gada 1.oktobrī, tai skaitā faktiski strādājošo skaits ir samazinājies par 25 darbiniekiem, līdz 31 darbiniekam 2010.gada 1.oktobrī. Izvērtējot darbiniekus, kas ir saistīti ar kontroles funkcijas izpildi, secināms, ka darbiniekus skaits, kas ir tieši saistīti ar ēnu ekonomikas apkarošanas funkciju, ir samazinājies par 24 darbiniekiem, līdz 22 darbiniekiem 2010.gada 1.oktobrī.



 Personāla mainības koeficients ATI ir bijis samērā augsts visos gados, jo īpaši tā pieauga 2009.gadā, kad to ietekmēja krasais darbinieku samazinājums. Tomēr arī 2010.gada deviņos mēnešos personāla mainības koeficients ir ievērojams.

Personāla mainība

|  |  |
| --- | --- |
| 2007 | **38,6** |
| 2008 | **30,4** |
| 2009 | **55,8** |
| 2010 | **25,8** |

### 6.2. ATI darbību ēnu ekonomikas apkarošanas jomā raksturojošie rezultatīvie rādītāji

Noformēto administratīvo pārkāpumu protokolu sadalījums pa pārkāpumu veidiem Autotransporta inspekcijā

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Pārkāpumaveids | Komercpārvadājumu noteikumu pārkāpumi | Pašpārvadājumu noteikumu pārkāpumi | Faktiskās masas/ass slodzes pārkāpumi | Gabarītu noteikumu pārkāpumi | Kravas nostiprināšanas noteikumu pārkāpumi | EP un Kopienas Regulas 3821/85, 561/2006, vai AETR pārkāpumi | Bīstamo kravu pār-vadājumu noteikumu pārkāpumi | Starptautisko autopārvadājumu noteikumu pārkāpumi | Ātri bojājošo kravu pār-vadājumu noteikumu pārkāpumi | Maršruta atļauju noteikumu pārkāpumi | Pārējie | Kopā |
| Protokolu skaits 2008.gadā | 414 | 435 | 406 | 102 | 174 | 2626 | 139 | 43 | 9 | 4 | 0 | 4352 |
| Protokolu skaits 2009.gadā | 241 | 216 | 151 | 77 | 180 | 2467 | 193 | 24 | 15 | 0 | 215 | 3779 |
| Protokolu skaits 2010.gada 10.mēnešos | 166 | 90 | 94 | 61 | 126 | 2021 | 124 | 62 | 7 | 0 | 91 | 2842 |

### 6.3. ATI kontroles pasākumu prioritāšu noteikšanas kārtība

ATI nav noteiktas kādas prioritāras kontroles jomas, kontroles notiek saskaņā ar darba plānu, kurš gada sākumā tiek apstiprināts hierarhiski augstākā institūcijā (ministrijā).

### 6.4. ATI darbības ēnu ekonomikas apkarošanas jomā korupcijas risku novērtējums

Autopārvadājumu kontroli uz ceļa veic inspektori, vecākie inspektori un nodaļu vadītāji, par konstatētajiem pārkāpumiem tiek sastādīti administratīvo pārkāpumu protokoli. Administratīvo pārkāpumu lietas, kurās maksimālais pieļaujamais naudas sods nepārsniedz 50 latus, izskata uzreiz un piemēro sodu, t.i. pārkāpuma izdarīšanas vietā jau tiek stādīts protokols ar „NOLĒMU” daļu. Administratīvo pārkāpumu lietas, kurās maksimālais pieļaujamais naudas sods nepārsniedz 200 latus, izskata reģionālajās nodaļās nodaļu vadītāji. Administratīvo pārkāpumu lietas, kurās soda sankcija pārsniedz 200 latus, tiek nosūtītas uz Rīgas centrālo biroju, kur vecākie inspektori pārbauda administratīvo pārkāpumu lietas, sagatavo tās izskatīšanai un tad Kontroles daļas vadītājs vai vadītāja vietnieks izskata lietas un pieņem lēmumus. Visus sākotnējos lēmumus saskaņā ar LAPK viena mēneša laikā var pārsūdzēt ATI vadītājam. Pēc pārsūdzības saņemšanas, administratīvo pārkāpumu lietas vēlreiz tiek pārbaudītas un caurskatītas, un viena mēneša laikā tiek pieņemts lēmums, kuru savukārt viena mēneša laikā ir tiesības apstrīdēt Administratīvajā rajona tiesā.

Protokolu sastāda tikai viena amatpersona, bet pārbaudi viena amatpersona nekad neveic, līdz ar to administratīvā pārkāpuma lietas noformēšanā piedalās vairākas amatpersonas. Līdz lēmuma pieņemšanai, administratīvā pārkāpuma lietu pārbauda vēl viena amatpersona.

Amatpersonas tiek norīkotas strādāt uz citām administratīvajām teritorijām ar rīkojumu, bet amatpersonu rotācija nenotiek.

|  |  |
| --- | --- |
| Sodu/sankciju skaits kopā | t.sk. uzlikti/sagatavoti ārpus ofisa telpām |
| **2980** | **560 (18,80%)** |

Administratīvo protokolu sagatavo nodaļu vadītāji, vecākie inspektori un inspektori (sodu, kuru sankcijas nepārsniedz 50 latus, piemēro uz vietas), pārējie protokoli tiek sūtīti uz izskatīšanu, saņemtos protokolus vecākie inspektori sagatavo izskatīšanai un tad Kontroles daļas vadītājs vai vietnieks pieņem sākotnējo lēmumu administratīvā pārkāpuma lietā. Inspektors drīkst piemērot sodu līdz 50 latiem, nodaļu vadītāji, vecākie inspektori – sodu līdz 200 latiem, ATI vadītājs, vadītāja vietnieki, Kontroles daļas vadītājs un vietnieks – sodu līdz 5000 latiem.[[3]](#footnote-3)

## 7.Pārtikas un veterinārais dienests (PVD)

### 7.1. PVD kontrolējošo funkciju īstenošanā iesaistītie cilvēkresursi un budžets atlīdzībai

Analizējot PVD budžetu, secināms, ka iestādes budžets 2008.gadā salīdzinājumā ar 2007.gadu ir palielinājies par 533,8 tūkst. latu, bet turpmākos gadus PVD budžets ir būtiski samazināts - par 13,9 milj. latu jeb 67,3%, salīdzinot 2007.gadu ar 2010.gadu.

Analizējot atlīdzībai paredzēto finansējumu no kopējā PVD budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir būtiski samazināts un, salīdzinot 2007.gadu ar 2010.gadu atlīdzībai paredzētais finansējums ir par 6,5 milj. latu mazāks. Analizējot atlīdzībai paredzētos izdevumus **amatpersonām, kuras ir tieši saistītas ar ēnu apkarošanas funkcijām**, secināms, ka **atlīdzībai paredzētais izdevumu apjoms ir samazinājies par 371,2 tūkst. latu**, 2010.gadā sastādot 2,9 milj. latu, kas veido 42,8% no kopējiem PVD izdevumiem un 56,3% no atlīdzībai paredzētajiem izdevumiem. 2010.gadā atlīdzības īpatsvars kopējos PVD budžeta resursos sastādīja 75,9%.



Analizējot PVD amata vietu skaitu, secināms, ka tas kopš 2007.gada ir samazinājies par 733 amata vietām, līdz 599 amata vietām 2010.gada 1.oktobrī. Šajā periodā faktiski strādājošo skaits ir samazinājies par 599 darbiniekiem, līdz 589 darbiniekiem 2010.gada 1.oktobrī. Darbinieku skaits, kas ir tieši saistīti ar ēnu ekonomikas apkarošanu un kuru amati ir klasificēti saimē 26.3.,funkciju, ir samazinājies par 70 - uz 2010.gada 1.oktobri ir 354 darbinieki Vienlaikus jāatzīmē, ka ar 2010.gada 1.septembri 49 darbiniekiem ir mainīta amata saime no 35.saimes un 1.saimes uz 26.3.saimi, kas ir saistīts ar PVD strukturālām izmaiņām un darbinieku samazināšanu.



Personāla mainības koeficients, kas bija ļoti augsts 2007.gadā, turpmākajos gados ir strauji samazinājies, 2010.gada deviņos mēnešos sasniedzot 19,5%, kas ir par 20,5 procenta punktiem mazāk kā 2007.gadā.

Personāla mainība

|  |  |
| --- | --- |
| 2007 | **40%** |
| 2008 | **32%** |
| 2009 | **33%** |
| 2010 | **15%**  |

### 7.2. PVD darbību ēnu ekonomikas apkarošanas jomā raksturojošie rezultatīvie rādītāji

|  |  |  |  |
| --- | --- | --- | --- |
| **Rādītāja definējums** | **Skaitliskā vērtība 2009.g** | **Skaitliskā vērtība 2010.g 6 mēn.** | **Samazinājums par ... %** |
| Kopējais pārbaudīto kravu skaits  | 52162 | 23949 | -52,1% |
| Pārbaudes dzīvnieku novietnēs | 8345 | 3685 | -55,8% |
| Pārbaudes veterināro zāļu apritē iesaistītajos uzņēmumos, izņemot novietnēs | 817 | 130 | -84% |
| Pārbaudes dzīvnieku patversmēs, viesnīcās un eksperimentos izmantojamo dzīvnieku turēšanas vietās | 38 | 11 | -71% |
| Pārbaudes mājas (istabas) dzīvnieku tirdzniecības vietās | 350 | 108 | -69% |
| Pārbaudes dzīvnieku barības apritē iesaistītajos uzņēmumos, izņemot novietnes | 1632 | 626 | -38,3% |
| Pārbaudes pārtikas apritē iesaistītajos uzņēmumos | 37054 | 18022 | -50,6% |
| Atskaites periodā reģistrēti pārtikas uzņēmumi | 3822 | 2237 | -41% |
| Pārtikas produktu izplatīšanas apturēšana (gadījumu skaits) | 625 | 208 | -66,7% |
| Pārtikas produktu izņemšana no apgrozības (gadījumu skaits) | 1191 | 571 | -52% |
| Sastādītie administratīvie protokoli pārtikas jomā (gadījumu skaits) | 1626 | 701 | -56,8% |
| Uzliktie naudas sodi pārtikas jomā (gadījumu skaits) | 1636 | 659 | -59,7% |
| Apturēta pārtikas uzņēmumu darbība | 21 | 20 | -0,04% |

Pārtikas drošības valsts uzraudzība un kontrole visās ES dalībvalstīs un lielākajā daļā trešo valstu tiek veikta pēc identiskiem principiem. Precīzs izlietojamo resursu salīdzinājums nav iespējams, jo atšķiras gan iedzīvotāju skaits valstī, gan pārtikas ražošanas uzņēmumu skaits, to eksportējamais produkcijas apjoms un citi faktori.

Šādā nosacītā salīdzinājumā redzams, ka **PVD līdzīgu funkciju nodrošinošās iestādes kaimiņvalstīs ir labākā situācijā no resursu pieejamības viedokļa**:

**SOMIJA**

**56,0**

**13,4**

**607**

**42,0 milj. LVL**

**750**

**6,3 milj. LVL** LVL

**357**

**IGAUNIJA**

**17,5**

**LATVIJA**



**8,1 milj. LVL** LVL LVL

**finansējums (tūkst. LVL)**

**uz 1 darbinieku**

 **darbinieku skaits**

 **budžeta finansējums**

**7.3. PVD kontroles pasākumu prioritāšu noteikšanas kārtība**

Prioritārās kontroles jomas **pārtikas apritē** **tiek noteiktas, pamatojoties uz riska novērtējumu**. Savukārt, riska novērtējums tiek veikts, ņemot vērā zinātnes atzinumus un izvērtējot tādus risku veidojošus faktorus kā – pārtikas uzņēmumu darbības veids, produkcijas sortiments, uzņēmuma iepriekšējo pārbaužu rezultāti, patērētāju sūdzības u.c. Atbilstoši šādi izvērtēta riska pakāpei, tiek noteikta un piemērota uzraudzības un kontroles darbību specifika, intensitāte un apjoms.

Prioritārās kontroles jomas **valsts veterinārajā uzraudzībā** tiek noteiktas, pamatojoties uz pamatkritēriju – dzīvnieku veselības un patērētāju drošības nodrošināšanu. Papildus, kā būtisks un prioritārs kritērijs ir Latvijas eksportspējas saglabāšana un attīstīšana, kas ietver detalizētu, sistemātisku valsts veterinārās uzraudzības pasākumu kopumu nodrošināšanu. Nosakot uzraudzības un kontroles prioritātes, kā arī šo darbību saturu, intensitāti un apjomu, tiek ņemts vērā dzīvnieku infekcijas slimību apdraudējums, dzīvnieku labturības aspekti, iespējamās zāļu atliekvielas dzīvnieku izcelsmes pārtikas produktos, kā arī analizēti iepriekšējo pārbaužu rezultāti un iespējamie pārkāpumi.

Valsts uzraudzības darbības veterinārajā, pārtikas un nepārtikas preču un fitosanitārajā robežkontrolē **valsts robežas kontroles punktos**, kā arī brīvajās zonās, brīvajās noliktavās un muitas noliktavās nevar tikt pakļautas prioritāšu noteikšanas metodoloģijai, jo tās jāveic 100% apmērā visām ES un Latvijas normatīvajos aktos  noteiktajām kontrolei pakļautajām kravām, tādējādi nodrošinot:

* ES normatīvo aktu prasību izpildi attiecībā uz produktu ievešanu, izvešanu vai pārvadāšanu tranzītā,
* valsts ekonomikas attīstības priekšnosacījumu – starptautiskās tirdzniecības un eksporta izpildi;
* patērētājus ar to veselībai drošu un nekaitīgu produkciju,
* ka tiek novērsti draudi cilvēku dzīvībai un veselības aizsardzībai, augu veselībai un apkārtējā videi.

PVD kopējo resursu samazināšanas apstākļos veterinārajai, pārtikas un nepārtikas preču un fitosanitārajai robežkontrolei nepieciešamais resursu apjoms jānodrošina, izmantojot resursu ekonomiju un pārdislocēšanu no citiem uzraudzības virzieniem (pārtikas aprites valsts uzraudzība, veterinārā valsts uzraudzība).

### 7.4. PVD darbības ēnu ekonomikas apkarošanas jomā korupcijas risku novērtējums

Pārtikas un veterinārajā dienestā tiesības sastādīt protokolus par administratīvajiem pārkāpumiem ir 296 amatpersonām. Savukārt lēmumus administratīvo pārkāpumu lietās var pieņemt 67 amatpersonas. Vienu lēmumu pieņem viena amatpersona. Administratīvās lietas lietvedībā dalību ņem vismaz divas amatpersonas.

|  |  |
| --- | --- |
| Sodu/sankciju skaits kopā | t.sk. uzlikti/sagatavoti ārpus ofisa telpām |
|  2037 |  - |

PVD iekšējā kārtība nosaka, ka lēmumus administratīvo pārkāpumu lietās pieņem PVD teritoriālās struktūrvienības telpās (100%) un tikai izņēmuma kārtā ārpus PVD telpām, savukārt, protokolus par administratīvajiem pārkāpumiem 95% gadījumos sastāda ārpus PVD ofisa telpām.

**Ēnu ekonomikas apkarošanas kontekstā PVD veic**:

* **pārtikas aprites valsts uzraudzībā:**

• veic visu pārtikas uzņēmumu reģistrāciju (legalizējot to dalību pārtikas apritē);

• kontrolē pārtikas produktu izsekojamību;

• izņem no apgrozības pārtikas produktus ar neatbilstošiem termiņiem;

• izmantojot laboratoriskas kontroles metodes, pārbauda produktu atbilstību nekaitīguma un uzņēmuma deklarētajām kvalitātes prasībām;

* **veterinārajā uzraudzībā:**

• nodrošina veterinārās uzraudzības objektu (izņemot lauksaimniecības dzīvnieku novietņu) reģistrāciju;

• kontrolē dzīvnieku identifikācijas, reģistrācijas prasību ievērošanu;

• kontrolē dzīvnieku izcelsmes produktu, barības un veterināro zāļu izsekojamību, nodrošina neatbilstošās produkcijas izņemšanu no apgrozības;

• laboratoriskās kontroles programmu ietvaros kontrolē dzīvnieku infekcijas slimību statusu, dzīvnieku izcelsmes produktu un dzīvnieku barības atbilstību normatīvo aktu prasībām;

• kontrolē lopkopības produkcijas (piens, olas) ražotājus, kuru produkcija paredzēta realizēšanai nelielos daudzumos;

• nepieļauj nereģistrētu dzīvnieku nokļūšanu apritē un lauksaimniecības dzīvnieku tirdzniecības uzņēmumos;

* **veterinārajā, pārtikas un nepārtikas preču un fitosanitārajā robežkontrolē** valsts robežkontroles punktos uzraudzības darbības valsts robežas kontroles punktos, kā arī brīvajās zonās, brīvajās noliktavās un muitas noliktavās – veic kontrolei pakļauto kravu:

• dokumentu pārbaudi, lai pārliecinātos par dokumentu atbilstību prasībām;

• identitātes pārbaudi – vizuālu kravas apskati, lai pārliecinātos, ka produkts un daudzums atbilst pavaddokumentos norādītajam;

• fizisko pārbaudi – paša produkta pārbaudi.

Veicot kontroli no trešajām valstīm ievestajiem produktiem, tiek nodrošināti līdzvērtīgi konkurences apstākļi, kā arī tiek veicināta legāla preču aprite.

## 8.Valsts meža dienests (VMD)

### 8.1. VMD kontrolējošo funkciju īstenošanā iesaistītie cilvēkresursi un budžets atlīdzībai

Analizējot VMD budžetu, secināms, ka iestādes budžets 2008.gadā salīdzinājumā ar 2007.gadu ir palielinājies par 909,0 tūkst. latu, bet turpmākos gadus VMD budžets ir būtiski samazināts - par 11,6 milj. latu jeb 56,9%. salīdzinot 2007.gadu ar 2010.gadu.

Analizējot atlīdzībai paredzēto finansējumu no kopējā VMD budžeta, secināms, ka 2008.gadā bija novērojams neliels pieaugums atlīdzībai paredzētajā finansējumā, bet nākamos divus gadus tas ir samazināts un, salīdzinot 2007.gadu ar 2010.gadu atlīdzībai paredzētais finansējums ir par 9,0 milj. latu mazāks. Analizējot atlīdzībai paredzētos izdevumus amatpersonām, kuras ir tieši saistītas ar kontroles funkcijām, secināms, ka atlīdzībai paredzētais izdevumu apjoms, salīdzinot ar 2008.gadu, ir samazinājies par 3,8 milj. latu, 2010.gadā sastādot 3,1 milj. latu, kas veido 35,7% no kopējiem VMD izdevumiem un 51,3% no atlīdzībai paredzētajiem izdevumiem. 2010.gadā atlīdzības īpatsvars kopējos VMD budžeta izdevumos sastādīja 69,6%.



Analizējot VMD amata vietas, secināms, ka kopējais amatu vietu skaits kopš 2007.gada ir samazinājies par 725 amata vietām, līdz 920 amata vietām 2010.gada 1.oktobrī, tai skaitā faktiski strādājošo skaits ir samazinājies par 582 darbiniekiem, līdz 896 darbiniekiem 2010.gada 1.oktobrī. Izvērtējot darbiniekus, kas ir tieši saistīti ar ēnu ekonomikas apkarošanas funkciju, to skaits ir samazinājies par 329 darbiniekiem, līdz 571 darbiniekam 2010.gada 1.oktobrī.



Personāla mainības rādītājs VMD ir salīdzinoši augsts, jo īpaši 2009.gadā, kad notika VMD reorganizācija un personāla samazināšana.

Personāla mainība

|  |  |
| --- | --- |
| 2007 | **18.63 %** |
| 2008 | **13.59 %** |
| 2009 | **39.82 %** |
| 2010 | **16.83 %** |

### 8.2. VMD darbību ēnu ekonomikas apkarošanas jomā raksturojošie rezultatīvie rādītāji

|  |  |  |
| --- | --- | --- |
| *Rādītāja definējums* | *Skaitliskā vērtība 2009.gadā* | *Skaitliskā vērtība**2010.gada 6mēnešos* |
| Plānotās saimnieciskās darbības atļaujas, skaits | 56339 | 49965 |
| Meža valsts reģistra informācijas uzturēšana- datu aktualizēšana, tūkst. ha | 218.08 | *(nav veikta analīze)* |

Atļauja saimnieciskās darbības veikšanai mežā tiek izsniegta balstoties uz meža īpašnieka vai tiesiskā valdītāja iesniegumu. VMD izstrādātajai iesnieguma formai ir ieteikuma raksturs, taču tās mērķis ir iegūt detalizētu informāciju par plānotajām darbībām mežā, kuru VMD amatpersonas izmanto lēmuma pieņemšanā par veicamajām pārbaudēm un pielietojamām metodēm pārbaudes veikšanai. Informācijas pārbaude kamerāli notiek 100% iesniegumu gadījumos. Saskaņā ar VMD izstrādāto kvalitātes vadības sistēmas procedūru, pārbaudes dabā notiek 50±20% no visiem saņemtajiem iesniegumiem. VMD, pamatojoties uz meža apsaimniekošanu un izmantošanu reglamentējošiem normatīvajiem aktiem, ir noteicis kārtību pārbaudes veikšanai un tās dokumentēšanai atkarībā no pieteiktās plānotās darbības. Par veiktajām pārbaudēm mežsargs aizpilda pārbaudes veidlapu un pārbaudē iegūtā informācija tiek reģistrēta Meža valsts reģistra informācijas sistēmā.

Valstu pieredze saistībā ar saimnieciskās darbības administrēšanu ir daudzveidīga. Ir valstis, kurās koku ciršanas apjomi tiek plānoti atkarībā no meža īpašuma lieluma un no pieejamās koksnes apjoma. Daudzās valstīs informācija izsniegtas atļaujas, apliecinājuma, saskaņojuma vai deklarācijas veidā par saimniecisko darbību konkrētā meža īpašumā tiek uzturēta kompetentā valsts institūcijā. Piemēram, Zviedrijā koksnes uzskaite notiek pie zāģētavām jeb pie gala patērētāja. Tādā veidā notiek statistiskās informācijas apkopošana par pārstrādāto koksni, kas tālāk tiek izmantota nodokļu aprēķināšanai. Informācija starp dažādiem valsts dienestiem tiek saskaņota.

VMD informācijas sistēma *Meža valsts reģistrs* satur detalizētu informāciju par meža zemi, kura ir inventarizēta (šobrīd 87% no visām meža zemēm). Tas ir instruments, ar kura palīdzību tiek administrēta un fiksēta saimnieciskā darbība mežā, kā arī novērtēti pieejamie koksnes resursi. Arī citās valstīs eksistē meža zemes inventarizācijas sistēmas.

### 8.3. VMD kontroles pasākumu prioritāšu noteikšanas kārtība

Šobrīd meža apsaimniekošanu un izmantošanu reglamentējošie normatīvie akti paredz izlases veidu pārbaudes saimnieciskās darbības norises vietās. VMD izstrādātajās kvalitātes vadības sistēmas procedūrās ir noteiktas prioritārās jomas un izvērtēti mežsaimnieciskie riski, kā arī noteikti pārbaudāmie apjomi.

### 8.4. VMD darbības ēnu ekonomikas apkarošanas jomā korupcijas risku novērtējums

Administratīvā pārkāpuma fiksēšanā ir iesaistītas vairākas amatpersonas, lai gan kā administratīvā protokola sastādītājs bieži vien tiek norādīta tikai viena no šīm amatpersonām. Protokola sastādīšana VMD kompetences jautājumos ir saistīta ar pārkāpuma fakta fiksēšanu dabā, šis process aptver dažādu mērījumu veikšanu, ko parasti dara mežsargs vai vairāki mežsargi, ja pārkāpums ir apjomīgs. Protokola sastādīšanu var veikt mežsargs pats vai arī to var darīt mežzinis kā augstāka amatpersona. Protokola sastādīšanas process ir saistīts ar nodarījuma raksturu un smagumu, bet vienoti norādījumi, kurai amatpersonai tas katrā konkrētā gadījumā jādara, no VMD puses, nav izvirzīti. Ņemot vērā to, ka VMD kompetences pantos ir noteikta minimālā piemērojamā naudas soda robeža, tad gadījumi, kuros administratīvo sodu piemēro mežsargs, praktiski neeksistē, līdz ar to praksē dominē situācija, kurā administratīvo protokolu sastāda mežsargs vai mežzinis sadarbībā ar mežsargu, bet administratīvo atbildību piemēro mežzinis vai virsmežzinis.

|  |  |
| --- | --- |
| Sodu/sankciju skaits kopā | t.sk. uzlikti/sagatavoti ārpus ofisa telpām |
| Sastādīti 406 protokoli, uzlikti 368 administratīvie sodi (2010.gada 1.pusgads) |  0 |

Administratīvo pārkāpumu protokoli tiek gatavoti ārpus VMD telpām, jo ir nepieciešams pārkāpumu fiksējums dabā, veicot attiecīgus mērījumus, attēlojot pārkāpuma vietu shematiski u.tml.. Tomēr lēmumu pieņemšana notiek ar laika nobīdi uz vietas mežniecībā vai virsmežniecībā, informējot pārkāpēju par lēmuma pieņemšanas laiku un vietu. Lēmums par administratīvā soda uzlikšanu praksē netiek pieņemts ārpus ofisa telpām. LAPK 233.pants nosaka VMD amatpersonu kompetenci:

„233.pants. Valsts meža dienesta amatpersonas

Valsts meža dienesta amatpersonas izskata šā kodeksa 53.2, 54., 54.1, 57.–57.2, 58., 66., 66.2–66.5, 67.–69., 71., 71.1, 80., 80.1, 81. un 155.13 pantā paredzēto administratīvo pārkāpumu lietas.

Izskatīt administratīvo pārkāpumu lietas un uzlikt administratīvos sodus Valsts meža dienesta vārdā ir tiesīgi:

1) Valsts meža dienesta ģenerāldirektors – uzlikt naudas sodu līdz diviem tūkstošiem latu un atņemt medīšanas tiesības;

2) virsmežziņi – uzlikt naudas sodu līdz tūkstoš latiem un atņemt medīšanas tiesības;

3) mežziņi – uzlikt naudas sodu līdz divsimt piecdesmit latiem;

4) mežsargi – uzlikt naudas sodu līdz piecdesmit latiem.

Valsts meža dienesta amatpersonas par to kompetences ietvaros izskatāmajiem pārkāpumiem sastāda protokolu.

Vidējais sods atšķiras pa kompetences pantiem. Statistikas datus par katra līmeņa amatpersonu piemēroto vidējo soda apmēru VMD neapkopo.

## 9.Veselības inspekcija (VI)

### 9.1. VI kontrolējošo funkciju īstenošanā iesaistītie cilvēkresursi un budžets atlīdzībai

Veselības inspekcija ir izveidota 2007.gada 1.oktobrī ar MK 11.07.2007. rīkojumu Nr.432 “Par Medicīniskās aprūpes un darbspējas ekspertīzes kvalitātes kontroles inspekcijas, Valsts farmācijas inspekcijas un Valsts sanitārās inspekcijas reorganizāciju un Veselības inspekcijas izveidošanu”, kas noteica:

1. reorganizēt Veselības ministrijas padotībā esošās tiešās pārvaldes iestādes – Medicīniskās aprūpes un darbspējas ekspertīzes kvalitātes kontroles inspekciju, Valsts farmācijas inspekciju un Valsts sanitāro inspekciju, tās apvienojot un izveidojot tiešās pārvaldes iestādi – Veselības inspekciju.
2. Veselības inspekcija ir iepriekšminēto 3 inspekciju **funkciju**, **tiesību**, **saistību**, **finanšu līdzekļu**, **mantas** **un** **lietvedības pārņēmēja.**

Līdz ar to 2007.gada budžets ir aprēķināts lielums, kas veidojas no Medicīniskās aprūpes un darbspējas ekspertīzes kvalitātes kontroles inspekcijas, Valsts farmācijas inspekcijas un Valsts sanitārās inspekcijas 2007.gada 9 mēnešu budžeta (01.01.2007. – 30.09.2007.) un Veselības inspekcijas 3 mēnešu budžeta (01.10.2007. – 31.12.2007.). 2008.gadā Veselības inspekcijā tika likvidētas 48 amata vietas. 2009.gada janvārī Veselības inspekcijā tika likvidētas 54 amata vietas. Bet, pamatojoties uz Ministru kabineta 2009.gada 29. jūlija rīkojumu Nr. 509  [„Par Veselības ministrijas padotībā esošo valsts pārvaldes iestāžu reorganizāciju”](http://www.sva.gov.lv/VMRik_iestazu_reorganizacija.doc) Veselības inspekcija pārņem atsevišķas funkcijas no reorganizētām/likvidētām iestādēm:

1. v/a “Sabiedrības veselības aģentūra” - ar 01.09.2009. par kopējo summu 4 mēnešiem Ls 239 529 un 46 amata vietas (t.sk. 21 amata vieta, kas veica kontroles funkciju ēnu ekonomikas apkarošanas kontekstā). Amata vietu skaits, kas veica kontroles funkciju ēnu ekonomikas apkarošanas kontekstā v/a “Sabiedrības veselības aģentūra” 2007.gadā bija 87, 2008.gadā – 37 un 2009.gada pirmajos 8 mēnešos - 46;
2. Veselības statistikas un medicīnas tehnoloģiju valsts aģentūras - ar 01.10.2009. par kopējo summu 3 mēnešiem Ls 22 414 un 8 amata vietas (t.sk. 3 amata vietas, kas veica kontroles funkciju ēnu ekonomikas apkarošanas kontekstā);
3. Medicīnas profesionālās izglītības centra - ar 01.10.2009. par kopējo summu 3 mēnešiem Ls 9 967, un 3 amata vietas;
4. Veselības obligātās apdrošināšanas valsts aģentūras - ar 01.10.2009. par kopējo summu 3 mēnešiem Ls 42 541, un 16 amata vietas (t.sk.15 amata vietas, kas veica kontroles funkciju ēnu ekonomikas apkarošanas kontekstā). Amata vietu skaits, kas veica kontroles funkciju ēnu ekonomikas apkarošanas kontekstā Veselības obligātās apdrošināšanas valsts aģentūrā 2007.gadā bija 69, 2008.gadā – 67 un 2009.gada pirmajos deviņos mēnešos – 59.



Budžeta samazinājums Veselības inspekcijai absolūtos skaitļos 2009. gada 12 mēnešu periodam neatspoguļo reālo budžeta samazinājumu funkciju izpildei. Savukārt 2010. gadā, ņemot vērā to, ka pārņemto funkciju finansēšanai ir piešķirti līdzekļi pilnam gadam, ir vērojams relatīvs pieaugums salīdzinot ar 2009.gada 12 mēnešu periodu.

|  |  |  |  |  |
| --- | --- | --- | --- | --- |
| Gads / iestāde | Institūcijas budžets | t.sk. Atlīdzībai | t.sk Amatu saimei 26.3 un 10 | Amata vietu, kas veic kontroles funkciju ēnu ekonomikas apkarošanas kontekstā , ***vidējā skaita dinamika*** |
| **2007** | **17 964 581** | **11 404 003** | **2 668 916** | **272** |
| VI | 3 975 649 | 3 099 908 | 1 351 068 | 116 |
| VOAVA | 5 906 439 | 3 188 021 | 657 084 | 69 |
| SVA  | 8 082 493 | 5 116 074 | 660 764 | 87 |
| **2008** | **18 619 032** | **12 466 242** | **2 813 681** | **219** |
| VI | 3 682 585 | 2 836 889 | 1 773 085 | 115 |
| VOAVA | 6 340 714 | 3 673 547 | 701 372 | 67 |
| SVA  | 8 595 733 | 5 955 806 | 339 224 | 37 |
| **2009** | **10 754 445** | **7 908 869** | **1 850 656** | **185** |
| VI | 2 687 387 | 2 166 263 | 1 189 578 | 112 |
| VOAVA | 3 491 597 | 2 327 731 | 371 127 | 42 |
| SVA  | 4 575 461 | 3 414 875 | 289 951 | 31 |
| **2010** | **2 746 233** | **2 229 849** | **1 192 614** | **127** |
| VI | 2 746 233 | 2 229 849 | 1 192 614 | 127 |

Analizējot VI amata vietas, secināms, ka kopējais amatu vietu skaits kopš 2007.gada ir samazinājies par 49 amata vietām, līdz 232 amata vietām 2010.gada 1.oktobrī, tai skaitā faktiski strādājošo skaits ir palielinājies par 39 darbiniekiem, līdz 232 darbiniekiem 2010.gada 1.oktobrī. Izvērtējot darbiniekus, kas ir tieši saistīti ar ēnu ekonomikas apkarošanas funkciju, to skaits ir palielinājies par 11 darbiniekiem, līdz 127 darbiniekam 2010.gada 1.oktobrī.



Personāla mainības rādītājs VI ir salīdzinoši augsts pēdējos divos gados, jo īpaši 2009.gadā, kad koeficients bija 66,3%.

Personāla mainība

|  |  |
| --- | --- |
| 2007 |  4,1 |
| 2008 |  19,0 |
| 2009 |  66,3 |
| 2010 |  20,0 |

### 9.2. VI darbību ēnu ekonomikas apkarošanas jomā raksturojošie rezultatīvie rādītāji

|  |  |  |
| --- | --- | --- |
| Rādītāja definējums | Skaitliskā vērtība 2009.g | Skaitliskā vērtība 2010.g 6 mēn. |
| Neatbilstība normatīvo aktu un līgumu prasībām (procentuāli) no kontrolēto ārstniecības iestāžu skaita | 90% | 97% |
| Valsts budžetā konstatētie zaudējumi (ārstniecības iestādēm nepamatoti samaksātie naudas līdzekļi (latos) | 329 200 | 179 503 |
| Pieņemtie APK lēmumi | 399 | 234 |
| Uzliktie sodi APK lēmumā (latos) | 22816 | 15210 |

### 9.3. VI kontroles pasākumu prioritāšu noteikšanas kārtība

VI prioritātes iedzīvotāju veselības aprūpes kvalitātes un pakalpojumu pieejamības un valsts budžeta līdzekļu izlietojuma kontrolei tiek apstiprinātas VI gada darbības plānā, ievērojot sekojošu risku novērtējumu:

1. iestādes, par kurām VI saņemtas fizisko un juridisko personu sūdzības, informācija no citām iestādēm.
2. iestādes, kuras pārbaudot iepriekšējos periodos konstatēti būtiski un atkārtoti pārkāpumi;
3. iestādes, kuras ilgstošākā laika periodā nav pārbaudītas vai iestādes, kas pirmo reizi pieteikušas darbību;
4. ārstniecības iestādes un/vai aptiekas, kuru darba rādītāji pēc Veselības ekonomikas centra un Veselības norēķinu centra sniegtās informācijas, ir ievērojami atšķirīgi vienādu struktūru (profilu), apjoma un apmaksas nosacījumu un pārskata periodu griezumā;
5. ārstniecības iestāžu un aptieku uzrādītā informācija elektroniskajā pakalpojumu uzskaites sistēmā rada aizdomas par iespējamām nelikumībām valsts budžeta līdzekļu izmantošanā
6. atbilstoši veselības nozares institūciju un starptautiski izvirzītām tematiskām aktualitātēm;
7. informācija plašsaziņas līdzekļos.
8. iestādes, kuru uzraudzības biežums noteikts ārējos normatīvajos aktos.

### 9.4. VI darbības ēnu ekonomikas apkarošanas jomā korupcijas risku novērtējums

Konstatējot administratīvo pārkāpumu nozarē, tiek nolemts uzsākt vai neuzsākt administratīvo lietu, lēmuma pieņēmēji 1 – 2 personas. Administratīvo pārkāpuma protokolu sagatavo 1-2 personas.

Lēmuma projektu par administratīvo sodīšanu sagatavo 1-2 personas.

Lēmumu par administratīvo sodīšanu pieņem viena persona – pārsvarā gadījumos - augstāk stāvoša amatpersona.

Ievērojot augstāk minēto, pie administratīvā pārkāpuma protokola sastādīšanas tiek iesaistītas 1-2 personas, pie izskatīšanas un lēmumu pieņemšanas 2-3 personas.

Tātad minimālais administratīvā pārkāpuma fiksēšanā un soda piemērošanā iesaistītais amatpersonu skaits gandrīz visos gadījumos ir divas personas (administratīvā pārkāpuma fiksētājs un lēmuma pieņēmējs).

Inspekcijā ir noteikti sekojoši neietekmējamības, neatkarības un integritātes prasības uzraudzības un kontroles darbam:

* 1. Amatpersonas katru gadu iesniedz interešu konflikta deklarācijas.
	2. Inspicēšana un uzraudzības plānošana tiek veikta saskaņā ar procedūru, kas izstrādāta atbilstoši standarta LVS EN ISO/IEC 17020 „Galvenie kritēriji dažādu veidu institūcijām, kas veic inspicēšanu” prasībām.
	3. Inspicēšanas pierakstiem ir apstiprinātas noteiktas formas un noteikta to aizpildes kārtība ar mērķi atspoguļot pilnīgu situāciju objektā.
	4. Plānus inspicēšanai sagatavo struktūrvienības vadītājs, kas dod plānošanas uzdevumus inspektoriem.
	5. Inspektoriem objektus plāno un inspicē atbilstoši kompetenču sadalījumam.
	6. Iespēju robežās inspekcijas plāno pa pāriem, ņemot vērā potenciālo interešu konfliktu, kā arī nodrošina, lai tiktu ievērots inspicējošo amatpersonu rotācijas princips sadalē pa pāriem un teritoriju.
	7. Kontroles aktā inspicējošā amatpersona norāda inspekcijas sākuma un beigu laiku.
	8. Kontroles aktā ir iestrādāta sadaļa objekta pārstāvja piezīmēm par inspekcijas gaitu un rezultātiem.
	9. Saskaņā ar procedūru objekta atbildīgajai personai izskaidro konstatēto un veiktās darbības, tai skaitā izskaidro normatīvo aktu prasības un informē, ka inspektora lēmumu var apstrīdēt Inspekcijas vadītājam.
	10. Inspicējošā amatpersona un objekta pārstāvis paraksta abus kontroles akta eksemplārus, vienu kontroles akta eksemplāru atstāj objektā.
	11. Kontroles aktus caurskata struktūrvienības vadītājs.
	12. Struktūrvienības vadītājs nodrošina to, ka inspicējošā amatpersona – ja objekts slēgts, vai citu iemeslu dēļ nevar veikt kontroli – nekavējoties par to informē vadītāju un vadītājs nozīmē jaunu objektu.

Sankciju piemērošana norit saskaņā ar sekojošu kompetenču un atbildības sadalījumu (lai lēmumi netiktu pieņemti vienpersonīgi), piemēram:

1. Kontroles aktus sastāda inspekcijas veicējs, lēmumu par AP lietvedības uzsākšanu saskaņo ar vadītāju;
2. Protokols par administratīvo pārkāpumu pārsvarā tiek sastādīts Inspekcijā uz vietas, lēmumu administratīvo pārkāpumu lietā pieņem cita amatpersona. (skatīt 8.punktu);
3. Lēmumu par objekta darbības apturēšanu pieņem struktūrvienības vadītājs pamatojoties uz inspektora sagatavotā kontroles akta pamata (saskaņā ar VI kārtību Nr. 1/1.4/2.3-2/28 "Objektu un subjektu darbības apturēšanas kārtība").

Veselības aprūpes iestāžu organizatorisko un profesionālo darbību, darba spējas ekspertīzes kvalitāti, līgumu un pakalpojumu uzraudzību veic inspektori un eksperti, kuri kontrolē no valsts budžeta apmaksāto veselības aprūpes pakalpojumu pamatotību, pieejamību pacientiem, veselības aprūpes kvalitāti un ārstniecības personu profesionalitāti. Inspicēšana un uzraudzība norit saskaņā ar noteikto procedūru (skat. iepriekš), tomēr procesam ir sava specifika. Kontrole tiek ierosināta pamatojoties uz ārējā ierosinājuma (KNAB, ONAB, Prezidenta kanceleja, tiesa, prokuratūra u.c., fiziskās, juridiskās personas, plašsaziņas līdzekļi) vai atradnēm informāciju sistēmās, kā arī pēc Veselības inspekcijas iniciatīvas.

* Pēc saņemtās informācijas izvērtēšanas un nepieciešamo dokumentu pieprasīšanas un saņemšanas struktūrvienības vadītājs lemj par administratīvās lietas uzsākšanu.
* Par konstatēto pārkāpumu inspektors vai eksperts uz vietas VI telpās sagatavo kontroles aktu vai atzinumu, kuru caurskata un saskaņo ar tiešo vadītājs, tā nodrošinot „četru acu principu”.
* Ja kontroles procesā nepieciešams iegūt informāciju uz vietas ārstniecības iestādē, tad atkarībā no apjoma, kontroli veic viens vai vairāki inspektori. Arī šādā gadījumā kontroles akts netiek gatavots uz vietas ārstniecības iestādē, bet izmantojot un piefiksējot uz vietas iegūto informāciju, VI telpās.
* Attiecīgi aktu vai atzinumu caurskata un saskaņo tiešais vadītājs. Aktā tiek atspoguļoti konstatētie fakti, aprēķināti iespējamie zaudējumi valsts budžetam vai pacientam, bet netiek pieņemts lēmums.
* Atbilstoši Administratīvā procesa likumam (APL) pēc kontroles akta nosūtīšanas (ārstniecības iestādei/aptiekai iepazīšanai un viedokļu un argumentu sniegšanai) un procesa dalībnieka viedokļa uzklausīšanas, atbildīgais inspektors gatavo administratīvo lēmumu, kuru saskaņo tiešais vadītājs, bet lēmumu pieņem struktūrvienības direktors.

 Inspektori netiek piesaistīti konkrētām ārstniecības iestādēm vai objektiem izņemot tehnisko iespēju un resursu taupīšanas nolūkos nodaļās (Vidzeme, Latgale, Zemgale, Kurzeme).

 Kopumā tiek nodrošināts četru acu un rotācijas princips, kas ierobežo iespēju koruptīvām darbībām. Tā kā par konstatētajiem pārkāpumiem veselības aprūpes pakalpojumu pieejamības un apmaksas pamatotības kontroles jomā nav paredzēti sodi LAPK, tad APL ietvaros pieņemot lēmumu tiek konstatētas un atjaunotas pārkāptās tiesību normas attiecībā pret budžetu vai pacientu.

|  |  |
| --- | --- |
| Sodu/sankciju skaits kopā | t.sk. uzlikti/sagatavoti ārpus ofisa telpām |
| 399 |  Sodi ārpus VI biroja telpām netiek piemēroti |

Ārpus VI biroja telpām administratīvie sodi netiek piemēroti. Ārpus VI biroja pārbaudes laikā tiek sastādīts Kontroles akts 2 eksemplāros, kura 1 eksemplārs paliek pārbaudes vietā, vienlaikus tiek pieņemts atbildīgās personas paskaidrojums. Pārbaudes laikā tiek fiksēts fakts, par kuru tiek uzsākta administratīvā lietvedība, kas savukārt ietver administratīvā pārkāpuma protokola sastādīšanu un noslēdzas ar lēmumu par soda pieņemšanu.

Administratīvā pārkāpuma protokols pārsvarā gadījumu tiek sastādīts birojā, uz kurieni papildus paskaidrojumu sniegšanai tiek uzaicināta vainīgā persona vai tās pilnvarota persona.

Administratīvā pārkāpuma protokolu uz vietas pārbaudes objektā sagatavo izņēmuma gadījumos, kad tiek nepārprotami konstatēts pārkāpums un izdarīto pārkāpumu nenoliedz arī pārbaudāmā persona, pārējos gadījumos (vairāk kā 90 % gadījumu) pārkāpumā vainojamā persona tiek rakstveidā uzaicināta ierasties VI biroja telpās uz administratīvā pārkāpuma protokola sastādīšanu. Protokolu skaits, kas sastādīti ārpus iestādes telpām, ir neliels, aptuveni – 9 % protokolu.

Lēmumi par personas administratīvo sodīšanu vienmēr tiek pieņemti tikai VI biroja telpās, kurās VI Kontroles struktūrvienības vadītājs pieņem lēmumu administratīvā pārkāpuma lietā.

Visus lēmumus saskaņā ar LAPK viena mēneša laikā var pārsūdzēt VI vadītājam. Pēc pārsūdzības saņemšanas, administratīvo pārkāpumu lietas vēlreiz tiek pārbaudītas un caurskatītas, un viena mēneša laikā tiek pieņemts lēmums, kuru savukārt viena mēneša laikā ir tiesības apstrīdēt Administratīvajā rajona tiesā.

Saskatot noziedzīga nodarījuma pazīmes materiāli tiek nosūtīti tiesībsargājošām iestādēm.

# Iestāžu salīdzinošā analīze un secinājumi

## 2.1. Iestāžu cilvēkresursu un darba samaksas līmeņa salīdzinājums

Salīdzinot visu institūciju svarīgākos budžeta un personāla rādītājus, secināms, ka lielākais budžeta samazinājums, salīdzinot 2010.gada izdevumus pret 2007.gadu, 2008.gadu un 2009.gadu, ir novērojams PVD, kas daļēji ir saistīts ar izmaiņām institūcijas sastāvā, nodalot Nacionālo diagnostikas centru un pārveidojot to par atvasinātu publisku personu. Kopumā četrām institūcijām – ATI, IAUI, PVD un VMD budžeta samazinājums, salīdzinot ar 2007.gadu un ar 2008.gadu, pārsniedz 50%. Salīdzinot 2010.gadu ar 2009.gadu, kopumā piecām institūcijām (IAUI; VMD; VDI; VSAA; PVD) izdevumu samazinājums pārsniedz 30%. Vismazākais izdevumu samazinājums, 2010.gadu salīdzinot ar 2007.gadu, ir Valsts policijai, bet, salīdzinot ar 2009.gadu, Valsts ieņēmumu dienestam.

Salīdzinot institūciju atlīdzībai paredzētos līdzekļus, secināms, ka lielākais samazinājums atlīdzībai pret 2007. un 2008.gadu ir VMD (59,6%), bet pret 2009.gadu PVD (42,56%). Kopumā četrām institūcijām atlīdzībai paredzētais finansējums ir samazinājies par vairāk kā 50%, salīdzinot 2010.gada datus ar 2007.gada datiem, bet salīdzinot ar 2008.gadu atlīdzībai paredzētais finansējums vairāk par 50% ir samazinājies piecām institūcijām – ATI,IAUI, PVD, VMD, VDI. Jāatzīmē, ka, salīdzinot ar 2007.gada datiem, izdevumu apjoms atlīdzībai visām institūcijām ir samazinājies vismaz par 30%. Salīdzinot 2010.gadu ar 2008.gadu, situācija ir līdzīga, kā salīdzinot ar 2007, gadu, kad visām institūcijām, izņemot VI (21,4%), izdevumi atlīdzībai ir samazinājušies par vairāk kā 30%. Salīdzinot 2010.gadu ar 2009.gadu, izdevumu apjoma atlīdzībai samazinājums četrām institūcijām ir lielāks par 30%. Vismazākais samazinājums izdevumu atlīdzībai ir novērojams VID.

Izvērtējot faktiski nodarbināto skaita samazinājumu, secināms, ka, salīdzinot ar 2007.gadu, lielākais nodarbināto skaita samazinājums ir novērojams PVD, kas daļēji ir skaidrojams ar augstāk minēto iestādes reorganizāciju. Kopumā četrās institūcijās (ATI; IAUI; PVD; VMD), salīdzinot ar 2007. un 2008.gadu, darbinieku skaita samazinājums pārsniedz 30%. Vismazākais darbinieku skaita samazinājums ir novērojams Valsts policijā – 15,9%. Salīdzinot 2010.gadu ar 2009.gadu, lielākais darbinieku skaita samazinājums ir novērojams PVD (30,87%). Lielākoties institūcijās darbiniekus skaita samazinājums 2010.gadā salīdzinājumā ar 2009.gadu nepārsniedz 15%. Atsevišķi jāatzīmē VI, kuras faktiski strādājošo skaits ir palielinājies gan salīdzinot ar 2007., gan 2008., gan 2009.gadu, kas ir saistīts ar augstāk ziņojumā aprakstītajām reformām veselības nozarē, kuru rezultātā tika būtiski papildinātas VI funkcijas, pārņemot tās no vairākām likvidētām veselības nozares institūcijām.

Ziņojumā atsevišķi analizēta to nodarbināto dinamika, kas klasificēti 26.3 amatu saimē „Privātpersonu kontrole” saskaņā ar Valsts un pašvaldību institūciju amatu katalogu. Šajā apakšsaimē ietilpst amati, kuru veicēji kontrolē, kā juridiskās un fiziskās personas ievēro normatīvos aktus, jeb citiem vārdiem – inspektori. Informācijas pieprasījumā iestādēm tika lūgts arī atsevišķi norādīt to inspektoru skaitu, kas tieši iesaistīti ēnu ekonomikas apkarošanā, un to skaita dinamiku. Tomēr, ņemot vērā, ka nepastāv vienota inspektoru darbības jomu klasifikācija, ziņojumā tālākus secinājumus, balstoties uz šo informāciju, izdarīt nevar, līdz ar to tā uzskatāma par katras iestādes brīvu interpretāciju un pieņemama zināšanai.

Izvērtējot tādu būtisku rādītāju kā atlīdzības īpatsvars kopējos izdevumos, secināms, ka lielākais īpatsvars ir novērojams IAUI (81,28%) un VI (81,2%). Kopumā jāatzīmē, ka piecām institūcijām (IAUI, PVD, VSAA, VP, VI) atlīdzības īpatsvars kopējos izdevumos pārsniedz 70%. Vismazākais atlīdzības īpatsvars 2010.gadā ir novērojams VID – 50,71%.

Zemāk esošajā attēlā redzams augstāk aprakstīto rādītāju kopsavilkums, kur lielākais katra rādītāja samazinājums katrā gadā atzīmēts ar sarkanu krāsu, otrs lielākais – ar zaļu krāsu, bet trešais – ar dzeltenu.

Institūciju budžeta un personāla rādītāju savstarpējais salīdzinājums

|  |
| --- |
|  |
|   | Izdevumu samazinājums % 2010.gads pret 2007.gadu | Izdevumu samazinājums % 2010.gads pret 2008.gadu | Izdevumu samazinājums % 2010.gads pret 2009.gadu | Atlīdzības samazinājums % 2010.gads pret 2007.gadu | Atlīdzības samazinājums % 2010.gads pret 2008.gadu | Atlīdzības samazinājums % 2010.gads pret 2009.gadu | Atlīdzības īpatsvars kopējos izdevumos 2010. gadā | Faktiski nodarbināto skaita samazinājums % 2010.gads pret 2007.gadu | Faktiski nodarbināto skaita samazinājums % 2010.gads pret 2008.gadu | Faktiski nodarbināto skaita samazinājums % 2010.gads pret 2009.gadu |
| ATI | -54,65 | -51,61 | -27,27 | -52,98 | -53,36 | -24,16 | 66,12 | -44,64 | -44,64 | -20,51 |
| IAUI | -58,22 | -57,76 | -35,28 | -53,82 | -53,96 | -32,84 | 81,28 | -41,94 | -41,94 | -10,00 |
| PVD | -67,26 | -68,08 | -52,80 | -55,87 | -57,14 | -42,56 | 75,87 | -50,42 | -51,48 | -30,87 |
| VMD | -56,87 | -58,71 | -31,85 | -59,60 | -60,33 | -36,73 | 69,63 | -39,38 | -38,96 | -28,95 |
| VDI | -33,28 | -39,85 | -39,44 | -47,68 | -51,64 | -31,87 | 64,85 | -28,18 | -20,20 | -12,71 |
| VID | -36,40 | -34,16 | -8,19 | -32,23 | -33,52 | -3,54 | 50,71 | -18,26 | -18,52 | -12,07 |
| VI | -30,92 | -25,43 | 2,19 | -28,07 | -21,40 | 2,94 | 81,20 | 20,21 | 16,00 | 24,73 |
| VSAA | -42,31 | -45,08 | -35,05 | -35,90 | -40,69 | -23,55 | 72,38 |  |  | -6,71 |
| VP | -28,35 | -39,95 | -18,02 | -31,21 | -44,02 | -23,62 | 75,26 | -15,90 | -15,60 | -0,71 |

Kontrolējošo funkciju īstenošanā iesaistīto nodarbināto darba samaksas līmenis

|  |
| --- |
| Bruto alga amatpersonām 26.3 amatu saimē, kas veic kontroles funkcijas ēnu ekonomikas apkarošanas kontekstā |
|   | Kopējais darbiniekus skaits no 26.3 saimes, kas veic kontroles funkciju ēnu ekonomikas apkarošanas kontekstā | līdz 200 Ls | 200-400 Ls | 400-600 Ls | 600-800Ls | 800-1000 Ls | virs 1000 Ls |
| faktiski | % no kopējā darbinieku skaita | faktiski | % no kopējā darbinieku skaita | faktiski | % no kopējā darbinieku skaita | faktiski | % no kopējā darbinieku skaita | faktiski | % no kopējā darbinieku skaita | faktiski | % no kopējā darbinieku skaita |
| ATI | 22 |   |   | 1 | 5% | 12 | 54% | 8 | 36% | 1 | 5% |   |   |
| IAUI | 9 |   |   |   |   |   |   | 7 | 78% | 1 | 11% | 1 | 11% |
| PVD | 354 |   |   |   |   | 292 | 82% | 41 | 12% | 14 | 4% | 7 | 2% |
| VMD | 571 |   |   | 372 | 65% | 165 | 29% | 34 | 6% |   |   |   |   |
| VDI | 25 |   |   | 10 | 40% | 14 | 56% | 1 | 4% |   |   |   |   |
| VID | 1794 |   |   | 90 | 5% | 1363 | 76% | 269 | 15% | 54 | 3% | 18 | 1% |
| VI | 127 |  |  | 1 | 1% | 67 | 53% | 41 | 32% | 15 | 12% | 3 | 2% |

Kopumā no visām apskatītajām institūcijām situācija attiecībā uz mēnešalgu vissliktāk vērtējama Valsts meža dienestā, kur 65% no amatiem, kas veic kontroles funkcijas ēnu ekonomikas apkarošanas kontekstā, bruto mēnešalga ir robežās no 200-400 Ls. Piecās no analizētajām iestādēm - ATI, PVD, VID, VDI, VI - vairāk nekā puse amatu saņem mēnešalgu robežās no 400-600Ls, īpaši ir jānorāda PVD un VID, kur šāda mēnešalga ir attiecīgi 82% un 76% nodarbināto. IAUI 78% nodarbināto bruto mēnešalga ir robežās no 600-800Ls.

Minētais secinājums norāda, ka lielākajai daļai amatiem iestādēs mēnešalga nepārsniedz 600 Ls, kas var būt saistīts gan ar amatu klasifikāciju (pienākumi, kas jāveic), gan ar iestādes budžetu atlīdzībai. Lai izdarītu secinājumu par iestāžu iespējām maksāt normatīvajos aktos noteikto mēnešalgas maksimālo apmēru, tika veikta analīze, kā rezultātā noskaidrots, ka:

(1) ATI amatpersonu vidējā mēnešalga % no MK noteiktā maksimuma ir **68%.** Speciālistu līmenī procentuāli tiek maksāta lielāka mēnešalga (70%) nekā vadītāju līmeņa amatos (62%).

(2)IUAI amatpersonu vidējā mēnešalga % no MK noteiktā maksimuma ir **91%.** Speciālistu līmenī procentuāli tiek maksāta lielāka mēnešalga (93%) nekā vadītāju līmeņa amatos (82%).

(3)PVD amatpersonu vidējā mēnešalga % no MK noteiktā maksimuma ir **80%.** Speciālistu līmenī procentuāli tiek maksāta mazāka mēnešalga (78%) nekā vadītāju līmeņa amatos (87%).

(4)VMD amatpersonu vidējā mēnešalga % no MK noteiktā maksimuma ir **53%.** Speciālistu līmenī procentuāli tiek maksāta lielāka mēnešalga (54%) nekā vadītāju līmeņa amatos (51%).

(5) VID amatpersonu vidējā mēnešalga % no MK noteiktā maksimuma ir **81%.** Speciālistu līmenī procentuāli tiek maksāta mazāka mēnešalga (79%) nekā vadītāju līmeņa amatos (86%).

(6) VDI amatpersonu vidējā mēnešalga % no MK noteiktā maksimuma ir **70%.** Speciālistu līmenī procentuāli tiek maksāta lielāka mēnešalga (72%) nekā vadītāju līmeņa amatos (66%).

(7) VI amatpersonu vidējā mēnešalga % no MK noteiktā maksimuma ir **78%.** Speciālistu līmenī procentuāli tiek maksāta mazāka mēnešalga (76%) nekā vadītāju līmeņa amatos (88%)

Attiecībā uz VP jānorāda, ka VP amatpersonu atlīdzības apmēru nosaka MK 2010.gada 21.jūnija noteikumi Nr.568 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālajām piemaksām”, kas paredz zemāku maksimālo likmi salīdzinājumā ar MK 2009.gada 22.decembra noteikumiem Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību”. Lai varētu korekti salīdzināt Valsts policijas un citu ziņojumā minēto iestāžu vidējās mēnešalgas % no MK noteiktā maksimuma, Valsts policijas amatpersonas būtu pielīdzināmas 28. amata saimei „noziedzības novēršana un apkarošana”. Šādā gadījumā VP amatpersonu vidējā mēnešalga % no maksimuma būtu 55%. Speciālistu līmenī procentuāli ir lielāka mēnešalga (63%) nekā vadītāja līmeņa amatos (44%) (Aprēķins veikts izmantojot šādus mēnešalgas grupas un kvalifikācijas pakāpes – 6.1., 9.2., 10.3., 11,4., 12.5.). Tomēr Iekšlietu ministrijas sistēmā esošā darba samaksas sistēma atšķiras no citās valsts un pašvaldību iestādēs piemērotās sistēmas, tādēļ viennozīmīgus secinājumus bez padziļinātas izpētes nav iespējams izdarīt.

Ievērojot minēto, ir iespējams secināt, ka kritiska situācija ir VMD, kur iestāde vidēji saviem darbiniekiem maksā tikai 53% no normatīvajos aktos paredzētās mēnešalgas. Arī ATI un VDI vidēji spēj nodrošināt ne vairāk kā 70% no maksimālās mēnešalgas apmēra.

## 2.2. Kontrolējošo iestāžu novērtējums par piemēroto sankciju atbilstību

|  |  |
| --- | --- |
| **Iestādē** | **Viedoklis** |
| VID | Kopumā VID Nodokļu pārvalde un Nodokļu kontroles pārvalde uzskata, ka soda sankcijas **nebūtu vēlams paaugstināt**, jo, ja sods ir pārāks liels, nodokļu maksātājam ir problēmas to nomaksāt. Nav nozīmes uzlikt  pārāk lielu sodu, ja nodokļu maksātājs to nevar samaksāt. Soda sankcijai jābūt adekvātai pārkāpuma nozīmīgumam. Arī VID Akcīzes pārvaldes viedoklis ir, ka normatīvajos aktos noteiktās sankcijas par pārkāpumiem komercdarbībā ar akcīzes precēm ir adekvātas un nodrošina pietiekamu kontroles mehānismu. Tomēr visas VID struktūrvienības veic regulāru administratīvo sankciju atbilstības vērtēšanu, un, ja tiek konstatētas neatbilstības, tiek ierosināti attiecīgi normatīvo aktu grozījumi. |
| IAUI  | IAUI uzskata, ka sankcijas par azartspēļu organizēšanas kārtības pārkāpumiem Latvijā **ir neadekvāti zemas**, ņemot vērā to potenciālo kaitējumu un šī pārkāpuma sabiedrisko bīstamību. Sodu apmēram jābūt atbilstošam pārkāpuma smagumam, ņemot vērā nesamaksātos nodokļus vai nodevas. |
| VP | Valsts policija uzskata, ka kopumā LAPK paredzētās sankcijas ēnu ekonomikas apkarošanas jomā **ir adekvātas**, bet būtu jāizvērtē iespēja LAPK ieviest sodu – piespiedu darbs. |
| VDI | Attiecībā par LAPK noteikto administratīvo sankciju par darba līguma nenoslēgšanu rakstveida formā (nodarbināšana bez rakstveida darba līguma) VDI uzskata, ka tās **ir pietiekoši atbilstošas** esošajai situācijai, tomēr atzīmē, ka strauji palielinājies to gadījumu skaits, ka uzņēmumu amatpersonas izvairās no sadarbošanās ar VDI. Turklāt esošā normatīvā regulējuma ietvaros mainīt uzņēmēju attieksmi nav pietiekoši efektīvi. |
| ATI | ATI uzskata, ka tās kompetencē esošo LAPK pantu soda sankcijas šobrīd **ir adekvātas.** Soda sankcijas iepriekš bija pārāk augstas, bet tās ar 2009.gada 22.janvāra likumu „Grozījumi LAPK” tika būtiski samazinātas par ATI kompetencē esošajiem pantiem.  |
| PVD | PVD uzskata, ka dažos gadījumos sankcijas ir adekvātas, citos nepieciešams sankciju samazināt, vēl citos – paaugstināt. Attiecībā uz pārējiem ietekmēšanas līdzekļiem, piemēram, lēmums par izplatīšanas apturēšanu, produktu izņemšanu no apgrozības, brīdinājuma rīkojums nosakot termiņus neatbilstību novēršanai, lēmums par uzņēmumu darbības apturēšanu, aizliegums pārvietot dzīvniekus, lēmums pakļaut dzīvniekus piespiedu nokaušanai, lēmums noteikt novietnē piespiedu dezinfekcijas pasākumus, deratizācijas pasākumus utt., tie ir pat efektīvāki nekā piemērojamais administratīvais sods, jo seko nekavējoši. Soda sankcijai jāseko nekavējoši, tad valstij nav izdevumi realizējot LAPK noteiktos procesus. Savukārt, LAPK ietvaros uzliktie **sodi ne vienmēr ir efektīvi**, turklāt virkne personu uzliktos naudas sodus neapmaksā, un piespiedu piedziņas veikšana nav iespējama, jo pārkāpējam nekas nepieder.  |
| VMD | VMD uzskata, ka administratīvie sodi kopumā **ir atbilstoši.**  |
| VI | VI uzskata, ka tās kompetencē esošo LAPK pantu soda sankcijas šobrīd **ir adekvātas,** tomēr inspekcijas uzraudzības jomās ir nepieciešami jaunas soda sankcijas, kas ir atspoguļotas priekšlikumu sadaļā.  |

## 2.3. Kontroles iestāžu korupcijas risku novērtējums

Būtiskākie korupcijas riski jebkurā valsts institūcijā ir saistīti ar vairāku faktoru mijiedarbību, kas raksturo gan situāciju valstī kopumā, gan katras institūcijas specifisko darbību un mērķus:

* cilvēkresursiem un pieejamiem finanšu līdzekļiem atlīdzībai;
* ar funkciju izpildi saistītājām procedūrām un normatīvajiem aktiem;
* kontroles prioritāšu noteikšanas kārtību, darbinieku rotāciju, lēmumu pieņemšanas un administratīvo pārkāpumu protokolu sastādīšanas procedūru;
* iekšējās kontroles procedūrām.

Novēršot korupcijas riskus, būtiski ir nodrošināt valsts amatpersonām viņu atbildības pakāpei un profesionalitātei atbilstošu atalgojumu. Izvērtējot ziņojumā iekļautās institūcijas un tajās esošo situāciju attiecībā uz cilvēkresursiem un darba samaksu, jāņem vērā, ka valsts varu realizējošu amatpersonu amati patlaban tiek apmaksāti ievērojami **zemāk nekā līdzīgas vai zemākas kvalifikācijas darbi privātajā sektorā**. Ģimenes nodrošināšanai nepietiekams atalgojums var radīt situāciju, kurā amatpersona jūtas nenovērtēta un nemotivēta, kas var negatīvi ietekmēt amatpersonas godprātību un veicināt prettiesisku darbību izdarīšanu. Šāda situācija ir labvēlīga augsne korupcijas attīstībai. Tādi papildus apstākļi kā **augsta** **personāla mainība zemā darba samaksas līmeņa dēļ un iespēja piesaistīt tikai mazkvalificētu darbaspēku** mazina institūcijas darba profesionalitāti, ievērojami pasliktina organizācijas kultūru un ētisko mikroklimatu. Atalgojuma ierobežojumi aptur vēlmi pilnveidot savu profesionalitāti un ilgtermiņā veidot savu karjeru šajā institūcijā, kas savukārt apdraud darba kvalitāti. Tāpat būtiski faktori, kas veicina korupcijas riskus, ir **amatpersonu augsta rīcības brīvība,** kad, piemēram, līdzīgās situācijās amatpersonas var pieņemt atšķirīgus lēmumus, **četru acu principa neesamība,** kad pārkāpumu konstatē un administratīvo pārkāpumu protokolu sastāda tikai viena amatpersona, **rotācijas trūkums**, kad darbinieks ilgstoši strādā ļoti specifiskā un šaurā jomā, kur ir jārīkojas ar valsts mantu vai finanšu līdzekļiem vai jāpieņem citām personām saistoši lēmumi.

Salīdzinot pārskatā aplūkoto institūciju iesniegto informāciju par pārējiem augstāk minētajiem faktoriem, secināms, ka:

* Institūcijās ir definēti noteikti darbības principi un mehānisms, kā tiek iegūta informācija, kas tiek izmantota, lemjot par kontroles pasākumiem.
* Institūcijās ir nošķirta administratīvo pārkāpumu protokola sastādīšanas un lēmuma pieņemšanas funkcija. Vairākums institūciju uzsver, ka lēmumu pieņemšana iespēju robežās nenotiek ārpus telpām. Uz vietas lēmumi tiek pieņemti par pārkāpumiem, par kuriem piemērojami mazāki naudas sodi.
* Visas institūcijas norāda, ka administratīvā pārkāpuma lietās lēmumu pieņemšanā piedalās vairākās personas, tomēr ne vienmēr ir skaidrs atbildības sadalījums starp šīm personām. Ja protokola sastādīšana (objektā, uz ielas, dabā) tiek nošķirta no lēmumu pieņemšanas (iestādes telpās), tad aktuāls ir jautājums par personu skaitu, kas iesaistītas protokola sastādīšanā, jo uz vietas konstatētais ir pamats uzsākt vai neuzsākt administratīvo lietvedību. Protokola sastādīšana ir process, kuru ne vienmēr ir iespējams pārnest uz iestādes telpām un tas ir augstam korupcijas riskam pakļauts posms administratīvajā procesā. Institūcijas norāda, ka protokolu parasti sastāda viens cilvēks, tādēļ būtiska ir pēcpārbaužu un kontroles nozīme.
* Institūcijām ir dažādi skatījumi par nepieciešamību paaugstināt vai pazemināt administratīvās sankcijas ēnu ekonomikas kontroles jomās. Situācijā, kad administratīvās sankcijas ir pārāk augstas, kā arī apstākļos, kad ir spēcīga ieinteresētās personas motivācija izvairīties no soda piemērošanas un kad ir spēcīga valsts amatpersonas motivācija gūt prettiesiskus ieņēmumus, būtiski pieaug korupcijas riski, kas apgrūtina efektīvu ēnu ekonomikas apkarošanu.

# Priekšlikumi turpmākai rīcībai

## 3.1. Iestāžu iesniegtie priekšlikumi sankciju adekvātuma uzlabošanai

### 3.1.1. VID priekšlikumi

Par likumdošanā noteikto pārskatu un deklarāciju iesniegšanas termiņa neievērošanu Latvijas administratīvo pārkāpumu kodeksa (turpmāk – LAPK) 159.8 pants paredz uzlikt naudas sodu fiziskajām un juridiskajām personām par nodokļu deklarācijas iesniegšanu, pārkāpjot nodokļu normatīvajos aktos noteikto iesniegšanas termiņu:

* līdz 15 kalendāra dienām – līdz Ls 50;

No minētās normas izriet, ka pārkāpums būtu jāizskata arī gadījumos, ja kavēts deklarācijas iesniegšanas termiņš 1 dienu. Tas uzliek iestādei nesamērīgu administratīvo slogu.

Pirmkārt, ir ļoti daudz nodokļu maksātāju, kuri kavē deklarāciju iesniegšanas termiņu līdz 5 vai 10 dienām, no kuriem daļa deklarācijas iesniedz bez skaitliskām vērtībām. Izvērtējot pārkāpumu, tiek konstatēts, ka tas ir maznozīmīgs. Šādu pārkāpumu izvērtēšanā ieguldītais darbs neatmaksājas. Līdz ar to būtu lietderīgi administratīvo sodu nepiemērot, ja deklarāciju iesniegšanas termiņš kavēts līdz 15 dienām un ja pārkāpums izdarīts vienu reizi taksācijas gada laikā;

* no 16 līdz 30 kalendāra dienām – no Ls 51 līdz Ls 200;
* vairāk par 30 kalendāra dienām – no Ls 201 līdz Ls 500.

Kā vēl viens risinājums var tikt piedāvāts, apvienot LAPK 159.8 panta daļas, paredzot atbildību par nesavlaicīgu pārskatu un deklarāciju iesniegšanu neatkarīgi no kavēto dienu skaita, nosakot sankciju no Ls 10 līdz Ls 500. Līdzšinējās minētā panta pielietošanas prakses analīze rāda, ka visbiežāk tiek piemērota minimālā sankcija, savukārt attiecībā uz panta trešo daļu (kavējums vairāk par 30 dienām, sankcija no Ls 201 līdz Ls 500), izvērtējot pārkāpuma būtību un ņemot vērā kavētajā deklarācijā aprēķinātos nodokļu maksājumus (visbiežāk Ls 0,00), lietvedība netiek uzsākta vai tiek izteikts mutvārdu aizrādījums acīmredzamā soda nesamērīguma dēļ.

LAPK sods pēc 166.32 panta ir no Ls 50 līdz Ls 150, līdz ar to minimālais soda apmērs ir Ls 50, kas jāpiemēro arī par nebūtisku pārkāpumu. **Problēmas risinājums – ieteikt izmainīt LAPK  soda apmēru, nosakot to līdz Ls 150.**

VID Nodokļu kontroles pārvalde ir ierosinājusi veikt grozījumus likuma **“Par nodokļiem un nodevām”** 34.1pantā “Saimnieciskās darbības apturēšana normatīvo aktu pārkāpumu gadījumos”, **paredzot noteiktos pārkāpumu gadījumus** (piemēram, nodokļu maksātājs komercreģistrā reģistrēts, izmantojot zagtus, nozaudētus, viltotus, mirušu personu dokumentus, vai nodokļu maksātāja norādītā juridiskā adrese vai deklarētās dzīvesvietas adrese faktiski nepastāv utt.) u**n saimnieciskās darbības apturēšanas pasākumus** (piemēram, VID anulē VID izsniegtās speciālās atļaujas (licences)), kad VID noplombē vai aizzīmogo nodokļu maksātāja struktūrvienību vai citu saimnieciskās darbības veikšanas vietu utt.

VID Nodokļu kontroles pārvalde ir ierosinājusi veikt grozījumus, kas paredz **vienkāršot nodokļu maksātāju likvidāciju.** Šī norma ir paredzēta kā subjekta darbības apturēšanas turpinājums, kas atrisinās jautājumu par subjektu, **kuriem VID ir apturējis darbību un kuru saimnieciskā darbība nav atjaunota, likvidāciju.**

Lai radītu ierobežojumus “fiktīvo” uzņēmumu darbībai, nepieciešami **grozījumi LAPK,** paredzot **administratīvo atbildību par piekrišanas došanu kļūt par uzņēmuma amatpersonu bez nodoma nodarboties ar saimniecisko darbību,** nosakot sodu – tiesību atņemšana uz visu veidu komercdarbību.

VID Muitas pārvalde uzskata, ka, iespējams, būtu jāizvērtē arī iespēja **ārvalstu personām** **par akcīzes preču nelikumīgu pārvietošanu** pāri Eiropas Savienības ārējai robežai **aizturēt pārkāpēja transportlīdzekli kā soda naudas un akcīzes nodokļa samaksas nodrošinājumu vai paredzēt garantijas naudas iekasēšanai** (līdzīgi, kā tas šobrīd LAPK ir noteikts par ceļu satiksmes noteikumu pārkāpumiem), kā arī trešo valstu personām par akcīzes preču nelikumīgu ievešanu anulēt iebraukšanas Latvijas Republikā vīzas vai neizsniegt jaunas.

VID Muitas kriminālpārvaldes uzskata, ka būtu jāizvērtē administratīvās sankcijas pārkāpumiem, kuri apdraud Kopienas un Latvijas finanšu intereses, kā arī tirdzniecības politikas pasākumus, apsverot naudas sodu palielināšanas iespējas fiziskām personām, jo šobrīd soda apmērs nav motivējošs atteikties no likumpārkāpumu izdarīšanas, īpaši saistībā ar pārkāpumiem, kas minēti LAPK 201 12, 201 13 un 201 14 pantos.

### 3.1.2. IAUI priekšlikumi

Priekšlikums papildināt LAPK, nosakot, ka IAUI konstatēta pārkāpuma gadījumā **var izņemt azartspēļu organizēšanas rīkus.** Tāpat nepieciešams paplašināt **administratīvo pārkāpumu loku,** par kuriem pārkāpumiem IAUI var pieņemt lēmumus, tas ir, - **azartspēļu reklāmas aizlieguma pārkāpums.** Būtiski j**āpaaugstina soda apmērs par nelicenzētu azartspēļu rīkošanu.** Licencētos azartspēļu organizētājus no pretlikumīgu darbību veikšanas attur Azartspēļu un izložu likumā noteiktā licences anulēšanas iespējamība pārkāpumu gadījumā.

### 3.1.3 VP priekšlikumi

Šobrīd LAPK esošie soda veidi var nebūt pietiekoši efektīvi attiecībā uz fiziskajām personām, kas regulāri (atkārtoti) izdara administratīvos pārkāpumus, kas saistīti ar alkohola nelikumīgu apriti, akcizēto preču nelikumīgu apriti, tirdzniecības noteikumu pārkāpšanu. Minētās personas izdara šos administratīvos pārkāpumus peļņas nolūkos, kas bieži vien ir arī vienīgais iztikas avots. Šādām personām piemērotais naudas sods netiek samaksāts un to nav iespējams arī piedzīt, jo personām nekas nepieder. Līdz ar to kā efektīvs risinājums šādu atkārtotu administratīvo pārkāpumu novēršanā un vainīgo personu sodīšanā būtu **piespiedu darba iekļaušana LAPK.**

### 3.1.4. VDI priekšlikumi

**Priekšlikums papildināt LAPK** 41 .pantu ar sesto daļu šādā redakcijā:

,,Par tādas personas nodarbināšanu, kura atbilst darba ņēmēja statusam,

nereģistrējot to noteiktajā termiņā, -izsaka brīdinājumu vai uzliek naudas sodu darba

devējam - fiziskajai personai vai amatpersonai no simt līdz trīssimt piecdesmit latiem,

juridiskajai personai - no septiņsimt piecdesmit līdz piectūkstoš latiem.".

Pamatojums saistīts ar to, ka nereti VDI amatpersonas sastopas ar gadījumiem, kad nodarbināšana notiek uz tā saucamo ,,pirmās dienas" darba līguma pamata, t.i., darba līgums pats par sevi ir noslēgts, bet par starp pusēm nodibinātajām darba attiecībām nav paziņots kontroles institūcijām (Valsts ieņēmumu dienestam), kā to nosaka normatīvais regulējums. Līdz ar to ir nepieciešami atbilstoši grozījumi LAPK, paredzot, ka **par nodarbināšanu bez reģistrācijas tiktu piemērots līdzvērtīgs administratīvais sods kā par darba līguma nenoslēgšanu rakstveida formā.**

**Priekšlikums LAPK veikt šādas izmaiņas**: papildināt kodeksu ar 41.7 pantu šādā redakcijā:

,,Nesadarbošanās ar darba inspekcijas amatpersonām

Par informācijas, kas nepieciešama, lai pārliecinātos, ka normatīvo aktu prasības tiek ievērotas, nesniegšanu pēc Valsts darba inspekcijas amatpersonu pieprasījuma, -izsaka brīdinājumu vai uzliek naudas sodu darba devējam - fiziskajai personai no piecdesmit līdz simts piecdesmit latiem, juridiskajai personai - no trīs simts līdz septiņsimts piecdesmit latiem.

Par Valsts darba inspekcijas amatpersonu neielaišanu uzraudzībai un kontrolei pakļautajos objektos, -uzliek naudas sodu fiziskajai personai no piecdesmit līdz simts piecdesmit latiem un juridiskajai personai - no trīs simts līdz septiņsimts piecdesmit latiem.

Par šā panta pirmajā un otrajā daļā paredzēto pārkāpumu, ja tas izdarīts atkārtoti gada laika pēc administratīvā soda uzlikšanas, -uzliek naudas sodu darba devējam - fiziskajai personai no simts piecdesmit līdz piecsimt latiem, juridiskajai personai - no septinsimts piecdesmit līdz piectūkstoš latiem ";

b. papildināt kodeksa 215.3 panta pirmo daļu pēc skaitļa "41.6" ar skaitli ,,41.7" .

Pamatojums saistīts ar to, ka saskaņā ar LAPK 213.pantu rajonu tiesneši izskata pārkāpumu lietas saistībā ar 1752 pantā minētajiem pārkāpumiem, t.i., personām tiek piemērota administratīvā atbildība par kontroles institūciju amatpersonu likumīgo prasību nepildīšanu. Tomēr jāatzīmē, ka šādu lietu izskatīšana rajona tiesās neveicina darba devējus sadarboties ar VDI (ilgi izskatīšanas termiņi, nelieli administratīvie sodi, pat piecu latu apmērā). Līdz ar to, ierosinām veikt grozījumus normatīvajos aktos, **nostiprinot darba devēja pienākumu sadarboties ar VDI amatpersonām, uzliekot atbildību par tā neievērošanu,** līdzīgi kā tas noteikts VID kompetences ietvertajos tiesību aktos, administratīvos pārkāpumu lietas izskatīt pašai institūcijai, t.i., VDI.

### 3.1.5. PVD priekšlikums

PVD vairākkārtīgi ir mēģinājis graduēt naudas sodu apjomus konkrētiem pārkāpumiem, bet vairumā gadījumu tas nav bijis iespējams, tāpēc PVD atbalsta uzskatu, ka normatīvajos aktos jāparedz naudas sodi „no ... līdz...”. Tai pat laikā PVD norāda, ka nedrīkst tikt noteikta liela atšķirība starp minimālo un maksimālo naudas sodu, kā arī ir atsevišķi uzņēmumi, kuri ir lieli tirgus dalībnieki ar vērā ņemamu apgrozījumu, un šiem uzņēmumiem sankcijas saglabājamas augstākas nekā mazajiem uzņēmumiem un fiziskām personām.

### 3.1.6. VMD priekšlikumi

VMD uzskata, ka atsevišķos gadījumos, kad tiek grozīti normatīvie akti nolūkā samazināt administratīvo slogu meža īpašniekiem, tiek radīti priekšnoteikumi ēnu ekonomikas attīstībai. Savas bažas par nepārredzamām koksnes plūsmām un uzskaites problēmām VMD ir darījis zināmu Zemkopības ministrijai starpinstitūciju sarakstē, piemēram, sniedzot priekšlikumus par Meža likuma grozījumu projektu

VMD norāda, ka **problēmas rodas ar LAPK 80.; 80.¹ pantos minētās konfiskācijas piemērošanu,** jo VMD nav tāda deleģējuma LAPK, tādējādi praksē tiek meklēta sadarbība ar policiju, kas zināmā mērā apgrūtina VMD darbu.

Jautājumā par nelikumīgām medībām, VMD uzskata, ka **LAPK 80.panta ceturtās daļas sankcija par nelikumīgām medībām ir pārāk neelastīga,** piemērojot administratīvo atbildību par mazāk nozīmīgiem medību pārkāpumiem, piemēram, gadījumā, kad persona nav paņēmusi līdzi uz medībām kādu no medībās nepieciešamiem dokumentiem, bet viņas rīcībā tas ir, līdz ar to ieroča konfiskācija ir nesamērīgs soda mērs, bet izvēles iespējas šim papildsodam sankcijā nav paredzētas.

### 3.1.8. ATI priekšlikumi

ATI uzskata, ka nepieciešams **pilnveidot Ceļu satiksmes likuma 18.panta piemērošanu.** Konstatējot pārkāpumus, kas nepieļauj ar konkrēto transportlīdzekli piedalīties ceļu satiksmē, kontrolējošai institūcijai būtu jānodrošina, ka transportlīdzeklis var atgriezties ceļu satiksmē tikai tad, kad ir novērst Ceļu satiksmes likuma 18.pantā paredzētais pārkāpums.

Attiecīgi Ceļu satiksmes likuma 18.panta 3.punkts būtu jāgroza, nosakot, ka piedalīties ceļu satiksmē ir aizliegts, **ja ir konstatēta I riska pakāpes neatbilstība** saskaņā ar Padomes direktīvas 95/50/EK (1995. gada 6. oktobris) *par vienotu kārtību, kādā pārbauda bīstamo kravu pārvadāšanu pa autoceļiem* I pielikumu.

Ceļu satiksmes likuma 18.pants būtu jāpapildina ar jaunu punktu, kas paredz aizliegumu piedalīties ceļu satiksmē **ja ir izdarīts ļoti nopietns pārkāpums** Komisijas direktīvas 2009/5/EK (2009. gada 30. janvāris), *ar ko izdara grozījumus III pielikumā Eiropas Parlamenta un Padomes Direktīvai 2006/22/EK par minimālajiem nosacījumiem Padomes Regulu (EEK) Nr. 3820/85 un Nr. 3821/85 īstenošanai saistībā ar sociālās jomas tiesību aktiem attiecībā uz darbībām autotransporta jomā* (pārņemta 18.08.2008. Ministru kabineta noteikumos Nr. 665. „Autopārvadājumu kontroles kārtība”) izpratnē. Šādu procedūru paredz Eiropas Parlamenta un Padomes regulas (EK) Nr. 561/2006 (2006. gada 15. marts), *ar ko paredz dažu sociālās jomas tiesību aktu saskaņošanu saistībā ar autotransportu, groza Padomes Regulu (EEK) Nr. 3821/85 un Padomes Regulu (EK) Nr. 2135/98 un atceļ Padomes Regulu (EEK) Nr. 3820/85* preambulas 26.punktā un šīs regulas 21.pantā.

**LAPK 221.pantā būtu jāparedz tiesības ATI amatpersonām izskatīt administratīvo pārkāpumu lietas** un pieņemt lēmumus (izņemot par mantas konfiskāciju) par 166.2 pantā paredzēto pārkāpumu, ja pārkāpums izdarīts autopārvadājumu jomā.

### 3.1.9. VI priekšlikumi

Viens no VI pārbaužu mērķiem ir pārliecināties, ka sabiedrības interesēs netiek apdraudēta iedzīvotāju veselība un dzīvība un tiek racionāli un efektīvi izlietoti veselības aprūpes valsts budžeta līdzekļi, un pacientiem tiek nodrošināti valsts garantētie veselības aprūpes pakalpojumi tādā apjomā un kārtībā kā to nosaka normatīvie akti.

Šobrīd attiecībā uz atsevišķām VI uzraudzības jomām sodi LAPK nav paredzēti vai arī tie jāprecizē, tāpēc VI jau ir ierosinājusi un iesniegusi Veselības ministrijā konkrētus priekšlikumus LAPK grozījumiem:

1. Papildināt LAPK ar 45.4pantu:

„45.4 pants. **Par nepamatotu ierakstu izdarīšanu medicīniskajā dokumentācijā, uzskaites dokumentācijā vai elektroniskajā datu uzskaites sistēmā**

Par pierakstījumu, kad veselības aprūpes pakalpojums ir norādīts medicīniskajā, uzskaites dokumentācijā, vai elektroniskajā datu uzskaites sistēmā, bet faktiski nav sniegts vai ir sniegts kā maksas veselības aprūpes pakalpojums,–

uzliek naudas sodu juridiskajai personai no piecdesmit līdz piectūkstoš latiem.

Par tādiem pašiem pārkāpumiem, ja tie izdarīti atkārtoti gada laikā pēc administratīvā soda piemērošanas, -

 uzliek naudas sodu juridiskajai personai līdz desmit tūkstoš latiem”.

2. Papildināt LAPK ar 45.5pantu:

„45.5pants. **Veselības aprūpes organizēšanas un finansēšanas noteikumu pārkāpumi**

Par veselības aprūpes (tajā skaitā neatliekamās medicīniskās palīdzības brigādes darbības) organizēšanas un finansēšanas kārtības vai līgumā ietverto nosacījumu par valsts apmaksāto veselības aprūpes pakalpojumu sniegšanu pārkāpšanu, -

uzliek naudas sodu juridiskajām personām - no simts līdz tūkstoš latiem.

Par tādiem pašiem pārkāpumiem, ja tie izdarīti atkārtoti gada laikā pēc administratīvā soda piemērošanas, -

 uzliek naudas sodu juridiskajām personām līdz divtūkstoš latiem”.

3. Papildināt LAPK ar 45.6pantu:

„45.6pants. **Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtības pārkāpumi**

Par ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtības pārkāpumiem zāļu un medicīnisko ierīču izrakstīšanā vai izsniegšanā,-

uzliek naudas sodu juridiskajai personai līdz piectūkstoš latiem.

Par tādiem pašiem pārkāpumiem, ja tie izdarīti atkārtoti gada laikā pēc administratīvā soda piemērošanas, –

uzliek naudas sodu juridiskajai personai līdz desmit tūkstoš latiem.

Par aptiekā veiktu datu labošanu uz ārstniecības personas aizpildītas kompensējamo zāļu receptes, -

uzliek naudas sodu juridiskajai personai no piecdesmit līdz divsimt piecdesmit latiem”.

4. Papildināt LAPK ar 45.7 pantu:

„45.7 pants**. Ārstniecības iestāžu medicīniskās un uzskaites dokumentācijas lietvedības kārtības noteikumu pārkāpumi**

Par ārstniecības iestāžu medicīniskās un uzskaites dokumentācijas lietvedības kārtības noteikumu pārkāpumiem, -

 uzliek naudas sodu ārstniecības personai vai ārstniecības iestādes vadītājam līdz simts latiem.”

## 3.2. Priekšlikumi cilvēkresursu, darba samaksas un kvalifikācijas jomā

Ziņojumā iekļautās iestādes izteikušas dažādus priekšlikumus cilvēkresursu, darba samaksas un kvalifikācijas jomās, piemēram, papildināt personālu ar īpašas kvalifikācijas (IT) speciālistiem, paaugstināt maksimālās mēnešalgu likmes, piešķirt papildus finansējumu mēnešalgu faktiskajai palielināšanai, diferencēt mēnešalgas vienas amatu saimes ietvaros atkarībā no speciālistam nepieciešamajām zināšanām, piešķirt papildus finansējumu apmācībām utt. Tomēr, ņemot vērā to, ka atlīdzības palielinājums atsevišķām amatu saimēm (līmeņiem) ir jāskata kompleksi vienotās atlīdzības sistēmas ietvaros, kā arī ierobežotos resursus potenciālo palielinājumu finansēšanai (jau šobrīd redzams, ka atsevišķas iestādes spēj nodrošināt darba samaksu tikai 53% vai 68% apjomā no maksimālās iespējamās), uzskatām, ka risinājumi jāpiedāvā **diferencēti katrai no ziņojumā iekļautajām iestādēm.** Pirmkārt, jāvērtē tās relatīvais nozīmīgums ēnu ekonomikas apkarošanā, kontinuitātes nodrošināšanai jāņem vērā dažādi strukturālo reformu priekšlikumi, kas izskanējuši vai nostiprināti iepriekšējos valdības lēmumos, kā arī jāņem vērā jau pieņemtie lēmumi attiecībā uz kontrolējošo iestāžu kapacitāti.

Par primārajām institūcijām cīņā ar ēnu ekonomiku var uzskatīt VID, VDI un VP. Šīm institūcijām arī izskatāmi risinājumi saistībā ar amata vietu skaitu un atlīdzības palielinājumu.

1. **Priekšlikumi attiecībā uz VID:**

2010.gada 24.augustā Ministru kabinets atbalstīja Valsts ieņēmumu dienesta atalgojuma sistēmas koncepciju, kas paredz sākot ar 2010. gada septembri par 13% palielināt Valsts ieņēmumu dienesta darbinieku mēneša vidējā darba samaksa, kā arī 2011.gada 1.janvāra spēkā stājusies Valsts un pašvaldību institūciju amatpersonu un darbinieku atlīdzības likuma norma, ka 2011.gadā Valsts ieņēmumu dienesta amatpersonas (darbiniekus) var prēmēt par to ieguldījumu nodokļu iekasēšanas un darbības izpildes rādītāju uzlabošanā un muitas politikas īstenošanā, kas sekmējusi ēnu ekonomikas mazināšanos un veicinājusi godīgu konkurenci, atbilstoši institūcijā noteiktajai prēmēšanas kārtībai un kritērijiem.

Ņemot vērā gan 2010.gada, gan 2011.gada budžeta sagatavošanas laikā panāktos kompromisus attiecībā uz VID nodarbināto atlīdzības palielināšanu, kā arī to, ka VID šī ziņojuma ietvaros uzrādīti labi rādītāji attiecībā uz iestādes spēju finansēt nodarbināto atlīdzību atbilstoši normatīvajos aktos noteiktās mēnešalgas maksimumam (81%), šī ziņojuma ietvaros netiek piedāvāti papildus risinājumi VID amata vietu skaita vai atlīdzības līmeņa paaugstināšanai.

1. **Priekšlikumi attiecībā uz VP:**

Ievērojot to, ka VP faktiski nav iespējams nodalīt tos nodarbinātos, kas nodarbojas tikai ar ēnu ekonomiku saistītiem pārkāpumiem un noziedzīgiem nodarījumiem, nepieciešams komplekss risinājums VP kapacitātes celšanai un korupcijas risku mazināšanai. Saskaņā ar VP sniegto informāciju iestāde saskaras ar problēmām aizpildīt esošās amata vietas, līdz ar to nav pamata runāt par papildu amata vietu plānošanu, bet drīzāk par speciālistu piesaisti darbam VP un adekvātu atlīdzību. Lai to nodrošinātu, iespējamas divas rīcības alternatīvas – finansējuma palielinājums, vai arī strukturāla reforma, kuras rezultātā tiek samazināts amata vietu skaits un esošā finansējuma ietvaros palielināts vispārējais atlīdzības līmenis (iestādei būtu iespējas maksāt vairāk, nekā pašreizējos faktiskos 75% no MK 2010.gada 21.jūnija noteikumos Nr.568 „ Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm mēnešalgu un speciālajām piemaksām” noteiktajām maksimālajām mēnešalgām, kā arī potenciāli būtu izskatāma iespēja palielināt maksimālo mēnešalgas robežu, tuvinot to MK 2009.gada 22.decembra noteikumos Nr.1651 „Noteikumi par valsts un pašvaldību institūciju amatpersonu un darbinieku darba samaksu, kvalifikācijas pakāpēm un to noteikšanas kārtību” noteiktajai 28. amatu saimes „Noziedzības novēršana un apkarošana” maksimālajai mēnešalgas robežai.) Saskaņā ar 2010.gadā veikto funkciju izvērtējumu, VP nodarbināto skaits 2,3 reizes pārsniedz, piemēram, Igaunijā Valsts policijā nodarbināto skaitu, lai arī iedzīvotāju skaits Latvijā ir tikai par 1,7 reizēm augstāks. Par strukturālu reformu šajā gadījumā var uzskatīt tādas iniciatīvas kā sabiedriskās kārtības uzturēšanas funkcijas apvienošana ar pašvaldību policijas funkcijām, VP un Valsts robežsardzes administratīvo aparātu apvienošanu u.tml.

Jāatzīmē, ka 2011.gada budžeta konsolidācijas papildpasākumu paketē noteikts saudzīgs režīms atlīdzības fonda samazinājumam Valsts policijā.

1. **Priekšlikumi attiecībā uz VDI**

Pēc analoģijas ar VID, VDI vajadzētu atļaut materiālo stimulēšanu pēc darba rezultātiem, iespējams arī palielinot inspektoru skaitu, ņemot vērā VDI prognozi, ka viens inspektors gadā vidēji valstij var ienest apmēram 70 000 latu citādi neiegūto nodokļu ieņēmumus veidā, panākot nereģistrēto bet faktiski pastāvošo darba tiesisko attiecību „legalizēšanu”.

Ņemot vērā, ka Latvijā joprojām saglabājas augsts nereģistrētās nodarbinātības līmenis (katrā trešajā apsekotajā uzņēmumā saskatāmas nereģistrētās nodarbinātības pazīmes), kā arī to, ka valsts ieguvumi pārsniegtu papildus budžeta izdevumus, jāizvērtē iespējas stiprināt Valsts darba inspekcijas kapacitāti, palielinot Valsts darba inspekcijas amatpersonu skaitu. Rezultātā tiktu nodrošināts, ka varētu palielināt nereģistrētās nodarbinātības samazināšanas mērķa apsekojumus, kā arī to, ka būtiskāk tiktu mazināt "ēnu" ekonomikas ietekme uzņēmējdarbības vidē.

1. **Priekšlikumi attiecībā uz IAUI, ATI, PVD, VMD un VI**

Pārējo institūciju darbā darbs ēnu ekonomikas novēršanas un apkarošanas jomā uzskatāms par sekundāru (nav iestādes misija, darbības virsmērķis). Līdz ar to šīm iestādēm netiek izskatīti risinājumi saistībā ar amata vietu skaitu un atlīdzības palielinājumu, bet gan cita veida priekšlikumi. Līdzīgi kā attiecībā uz Valsts policiju, ministriju centrālajiem aparātiem 2011.gada budžeta konsolidācijas papildpasākumu ietvaros jāizvērtē iespēja noteikt mazāku samazinājumu vai nu uz minētajām iestādēm kopumā, vai arī kontrolējošo funkciju veicējiem (un starp tiem, ja iespējams identificēt, ēnu ekonomikas ierobežošanas un apkarošanas jomā nodarbinātajiem).

Piemēram, PVD uzskata, ka budžeta konsolidācijas ietvaros PVD resursu samazinājumam būtu adekvāti piemērot 1% samazinājuma modeli (variantu), jo 10% samazinājuma sekas būtu krass šādu risku pieaugums:

* pārtikas apritē piedalīsies nereģistrēti (t.i. nelegāli), higiēnas prasībām neatbilstošie pārtikas uzņēmumi;
* pārtikas produktu ražošanā tiks izmantotas nezināmas izcelsmes vai pārtikas drošuma kritērijiem neatbilstošas izejvielas;
* nolūkā samazināt pārtikas produktu ražošanas izmaksas, tiks veiktas manipulācijas ar produktu ingredientiem, aizstājot vērtīgus ingredientus ar mazvērtīgajiem;
* pārtikas apritē nonāks produkti, kuriem ir beidzies derīguma termiņš;
* tiks būtiski apdraudētas Latvijas eksporta intereses;

PVD norāda, ka šo risku negatīvo ietekmi uz valsts sociāli-ekonomiskajiem procesiem un attīstību PVD neizdosies kompensēt ar pašreizējiem tā rīcībā esošajiem resursiem un to izmantošanas mehānismiem.

1. **Priekšlikumi attiecībā uz kontrolējošajās iestādēs nodarbināto apmācībām**

Apkopojot iestāžu informāciju, funkciju izpildes kvalitātes paaugstināšanai nepieciešamas apmācības tādās jomās kā:

* angļu valoda,
* Administratīvā procesa likums un Administratīvo pārkāpumu kodekss un to pielietošana,
* Administratīvais process iestādē,
* Risku analīze un vadība, iekšējās kontroles sistēmas,
* Iesniegumu likums un informācijas iegūšana,
* Valsts pārvaldes iestāžu nodarīto zaudējumu atlīdzības likums,
* Personas datu tiesiskā aizsardzība,
* IT prasmes,
* saskarsmes prasmes,
* kopīgas izmeklēšanas iestāžu amatpersonu, prokuroru un tiesnešu mācības par noziedzīgi iegūtas mantas apzināšanu, izņemšanu un konfiscēšanu.

## 3.3. No ziņojuma izrietošie priekšlikumi un rekomendācijas

**1) VP priekšlikums**

Šobrīd, lai saņemtu informāciju par kādas fiziskas vai juridiskas personas kontiem un to saturu ir jāraksta pieprasījumi pilnīgi visām bankām, jo nav zināms vai konkrētajā bankā ir attiecīgās personas konts. Turklāt ir jāsaņem izmeklēšanas tiesneša lēmums, kas atļauj šo informāciju pieprasīt. Šāda informācijas pieprasīšanas kārtība būtiski palielina tiesību aizsardzības iestāžu darba apjomu, kā arī paildzina izmeklēšanas laiku.

Valsts policija **ierosina izveidot kontu reģistru.** Kontu reģistrā tiktu ietverta informācija par fizisko un juridisko personu kontiem kredītiestādēs, norādot tikai konta īpašnieku, konta numuru, konta izveidošanas un slēgšanas datumus. Minēto reģistru izmantotu tiesību aizsardzības iestādes, kas tiešsaistē varētu pārliecināties par konkrētas personas kontu esamību bankās. Tikai konstatējot reģistrā, ka personai pieder kāds konts bankā, tiktu saņemts izmeklēšanas tiesneša lēmumu un informācija par konta saturu, veiktajiem darījumiem tiktu pieprasīta jau konkrētai bankai, kurā ir šīs personas konti. Šādi reģistri eksistē arī ārvalstīs, piemēram, Vācijā, un tie būtiski atvieglo tiesību aizsardzības iestāžu darbu.

Valstī nepastāv detalizēta uzskaite par administratīvo pārkāpumu lietās un kriminālprocesos izņemto un konfiscēto mantu, t.sk. finanšu līdzekļiem. Īpaši šī problēma novērojama attiecībā uz kriminālprocesiem, jo noziedzīgi iegūto mantu izņem izmeklēšanas iestāžu darbinieki, lēmumu par konfiskāciju pieņem tiesa, bet konfiskāciju nodrošina Valsts ieņēmumu dienests. Neesot detalizētai uzskatei par katras izmeklēšanas iestādes darbības rezultātā konfiscēto mantu, t.sk. finanšu līdzekļiem, nav iespējams izvērtēt iestādes darba rezultātus pretlikumīgas mantas atsavināšanā, attiecīgi nav iespējams izstrādāt kvalitatīvus rezultatīvos rādītājus, kas iestādei būtu jāsasniedz šajā jomā. Kā zināms noziedzīgi iegūtas mantas konfiscēšana ir viens no būtiskākajiem zaudējumiem noziedzīgajai pasaulei. Līdz ar to ir **nepieciešams pilnveidot Valsts ieņēmuma dienesta uzskaites par konfiscēto mantu.**

**2) VDI priekšlikums**

Īpaši pēdējā laikā, veicot nereģistrētās nodarbinātības uzraudzību, palielinājies to gadījumu skaits, kad nodarbinātie atsakās sadarboties (sniegt datus par savu identitāti) ar Valsts darba inspekcijas amatpersonām. Kā vienu no iespējamiem problēmas risinājumiem piedāvājam izvērtēt iespēju **normatīvajos aktos nostiprināt pienākumu nodarbinātajiem savas personas apliecināšanai uzrādīt nodarbinātā apliecību vai personu apliecinošu dokumentu,** turklāt paredzot darba devējam pienākumu nodrošināt, ka nodarbinātā apliecība pieejama kontroles institūcijām.

**3) VSAA priekšlikums**

Ēnu ekonomikas apkarošanas kontekstā VSAA šobrīd turpina veikt sociāli apdrošināto personu un sociālās apdrošināšanas iemaksu reģistrāciju un uzskaiti, kā arī apstiprina darba devēju un personu, kuras Latvijas darba devēji nosūta darbā uz citām ES/EEZ dalībvalstīm, tiesības sociālās apdrošināšanas iemaksas veikt nosūtītājā valstī (saskaņā ar ES regulām 883/2004 un 987/2009).

VSAA pašlaik nodrošina Latvijas darba devēju iesniegumu izskatīšanu un sertifikātu izsniegšanu 1 mēneša laikā (tomēr arī tāds termiņš bieži neapmierina uzņēmējus), veicot tikai pašas nepieciešamākās pārbaudes tiesību noteikšanai. VSAA neveic nekādas pārbaudes izsniegto sertifikātu darbības laikā, kā, arī nosakot tiesības, lielāka vērība velta tikai tiem darba devējiem, kas sertifikātus pieprasa pirmo reizi. Nodrošināt saņemtās informācijas apstrādi par citās ES dalībvalstīs izsniegtiem analoģiskiem sertifikātiem A1/E101, kas dod tiesības Latvijā iebraukušajiem darbiniekiem nemaksāt sociālās apdrošināšanas iemaksas Latvijā arī nav iespējams personāla resursu trūkuma dēļ. Sakarā ar to, ka VSAA funkciju izpildei, kas saistīta ar pensiju un pabalstu piešķiršanu, informācija par citās dalībvalstīs izsniegtajiem A1/E101 sertifikātiem nav vajadzīga un VSAA kompetencē neietilpst Latvijā strādājošo personu nodokļu maksāšanas pārbaude, būtu lietderīgāk un loģiskāk, ja tāda informācija no citām dalībvalstīm tiktu nosūtīta VID, neiesaistot citas iestādes.

VSAA norāda, ka tās iespējas veikt personāla resursu pārdali uz citu funkciju izpildes rēķina ir izsmeltas. Sākoties ekonomiskajai krīzei ir pieaugusi Latvijas iedzīvotāju migrācija ES robežās, kas palielina VSAA struktūrvienību noslodzi ES dalībvalstu sociālās drošības sistēmu koordinācijas noteikumu izpildē, lai nodrošinātu ES koordinācijas noteikumiem atbilstošu pensiju un pabalstu piešķiršanu un izmaksu. Vienlaicīgi pieaug arī uzņēmēju vēlme saņemt sertifikātus A1/E101 un nosūtīt darbiniekus darbā uz ārvalstīm.

Ir identificēti fakti, kas VSAA darbiniekiem rada aizdomas par ļaunprātīgu tiesību normu izmantošanu un izvairīšanos no nodokļu nomaksas, piemēram, sociālās apdrošināšanas iemaksas par citās valstīs strādājošiem nosūtītajiem darbiniekiem ilgstoši tiek veiktas no Latvijā noteiktās minimālās algas apmēra vai vēl mazākas summas. VSAA darbinieku resursi un kompetence nav pietiekama, lai veiktu dziļāku situācijas analīzi un pārbaudi šajā un līdzīgās situācijās, bet, ja tas tiktu veikts, pastāv varbūtība, ka tiktu dublētas VID veiktās darbības.

VSAA ierēdņi, kas pieņem lēmumus par sertifikātu A1/E101 izsniegšanu, paši nevar pēc būtības pārbaudīt galvenos kritērijus, kas pamato lēmumu par sertifikāta A1/E101 izsniegšanu vai atteikšanu.

Viens no galvenajiem kritērijiem, kura izpilde saskaņā ar regulas Nr.883/2004 noteikumiem, ES Administratīvās Komisijas 13.12.2000. lēmumu Nr.181 un Eiropas Kopienu Tiesas praksi ir jāpārbauda, lai noteiktu darba devēja tiesības uz sertifikāta A1/E101 saņemšanu, ir uzņēmuma Latvijas teritorijā veiktās saimnieciskās darbības un citā ES dalībvalstī veiktās saimnieciskās darbības apjoma salīdzinājums, lai noteiktu, vai nozīmīgākā uzņēmuma darbības daļa norit Latvijā. Pārbaudāmā informācija ir, piemēram, Latvijas uzņēmuma reģistrācijas un faktiskā atrašanās vieta, apgrozījuma apjoms katrā attiecīgajā dalībvalstī, vieta, kur ar klientiem tiek slēgta lielākā daļa līgumu, tiesību akti, ko uzņēmums piemēro līgumattiecībās ar klientiem un citi rādītāji. Lai veiktu kvalitatīvu novērtējumu ir nepieciešama grāmatvedības un citu dokumentu pārbaudes. VSAA nav piešķirtas tiesības veikt pārbaudes juridiskajām un fiziskajām personām piederošajās vai to lietošanā esošajās telpās un teritorijās, kā arī veikt nodokļu aprēķinu un nodokļu maksājumu pārbaudes vai pārbaudīt minēto personu grāmatvedību un tās pamatdokumentus, tāpēc informācija tiek pieprasīta no VID.

VSAA uzskata, ka optimālākais risinājums ir **nodot šo funkciju VID,** kas administrē sociālās apdrošināšanas iemaksas un strādā ar darba devējiem. Tas dotu iespēju darba devējiem visus ar sociālās apdrošināšanas iemaksām saistītos jautājumus risināt VID, bet savukārt VID ļauj kompleksi aplūkot darba devēja veikto saimniecisko darbību un identificēt mēģinājumus izvairīties no valsts sociālās apdrošināšanas iemaksu veikšanas.

 Tā kā sertifikāta izsniegšanas gadījumā darba devējs sociālās apdrošināšanas iemaksas turpinās veikt Latvijā, VSAA sociālās apdrošināšanas pakalpojumu piešķiršanai nepieciešamo informāciju no VID turpinās saņemt ierastajā kārtībā un jaunas informācijas plūsmas nav nepieciešamas.

 **Ja šāds risinājums netiek uzskatīts par lietderīgu**, **kvalitatīvai funkcijas nodrošināšanai VSAA nepieciešama kapacitātes stiprināšana,** papildus amata vietas (divas vecāko inspektoru amata vietas (atlīdzību apmērs gadā Ls 11850,-) un darbinieku kvalifikācijas celšana).

VSAA jau kopš 2007.gada informē Labklājības ministriju par problēmām attiecībā uz E101/A1 sertifikātu izsniegšanu, kas, savukārt, vairākkārtīgi ir griezusies pie Finanšu ministrijas, lai izvērtētu minētās funkcijas nodošanu VID. Līdz šim Finanšu ministrija ir norādījusi, ka VID nepiekrīt pārņemt VSAA kā Latvijas kompetentās iestādes funkciju, kas saistīta ar sertifikāta A1/E101 izvērtēšanu.

21.03.2011.

Zanda Ozola

67082974 Zanda.ozola@mk.gov.lv

1. Ziņojuma projekta izstrādes gaitā MK 2010.gada 13.decembrī pieņemts rīkojums Nr.727 „Par Autotransporta inspekcijas likvidāciju”, nosakot, ka inspekcijas funkciju pārņēmējs ir Valsts policija. Tā kā inspekcijas reorganizācijas process turpināsies līdz 2011.gada 30.aprīlim, šī ziņojuma ietvaros inspekcijas funkcijas analizētas atsevišķi no Valsts policijas funkcijām, tomēr norādot, ka iestāde atrodas IeM padotībā. [↑](#footnote-ref-1)
2. *Twinning Light* projekta Nr.LV/2006/IB/JH/01 „Valsts policijas kapacitātes stiprināšana Nacionālā izlūkošanas modeļa ieviešanā” rezultātā Valsts policijā ar 2010.gada 1.aprīli ir uzsākta kriminālizlūkošanas modeļa praktiskā darbība. [↑](#footnote-ref-2)
3. Kārtība aprakstīta atbilstoši ATI sniegtajai informācijai 2010.gadā, bet tuvākajā laikā tajā iespējamas izmaiņas, ievērojot ATI pievienošanu VP. [↑](#footnote-ref-3)